Ismail yakin BN dapat bentuk kerajaan dengan kerjasama GPS

Barisan Nasional (BN) yakin dapat membentuk kerajaan yang stabil selepas Pilihan Raya Umum ke-15 (PRU15) dengan mendapat kerjasama Gabungan Parti Sarawak (GPS), kata Perdana Menteri Ismail Sabri Yaakob.
Katanya walaupun GPS, yang terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP) tidak bersama BN, namun kedua-duanya mempunyai sejarah hubungan yang panjang.
“Kita memahami antara satu sama lain, kita memahami aspirasi rakyat Sarawak. Kita lebih memahami hubungan, yang walaupun kita berbeza sekarang ini tetapi kita masih bersama,” katanya dalam sidang media selepas merasmikan Projek Seksyen Selangau untuk Lebuh Raya Pan Borneo Sarawak hari ini.
Beliau berkata ahli Parlimen GPS telah menunjukkan kesediaan mereka untuk tetap bersama dengan ahli Parlimen BN sewaktu menjadi pembangkang selepas PRU14 dan menyertai kerajaan yang dibentuk BN pada 2020.
“Waktu saya menjadi ketua pembangkang, GPS bersama kita. Dia tak sertai kerajaan PH semasa itu. Maknanya kita tetap bersama. Bila kita bentuk kerajaan yang baru, GPS juga bersama kita, pastinya hubungan itu akan diteruskan,” katanya.


Rayuan tunggakan cukai RM1.74 bilion Najib, 2 anak lelaki disebut bersama

Rayuan bekas perdana menteri Najib Razak dan dua anak lelakinya berhubung pembayaran cukai mereka berjumlah RM1.74 bilion kepada Lembaga Hasil Dalam Negeri (LHDN) akan disebut pada hari yang sama di Mahkamah Rayuan.Najib, 67, dikehendaki membayar tunggakan cukai tambahan berjumlah RM1.69 bilion kepada LHDN bagi tempoh 2011 hingga 2017 manakala dua anaknya Mohd Nazifuddin, 37,  perlu membayar RM37.6 juta dan Mohamad Nizar, 42, sebanyak RM13.16 juta.Berdasarkan kepada senarai Mahkamah Rayuan, ketiga-tiga rayuan itu ditetapkan untuk pengurusan kes di hadapan Timbalan Pendaftar Mohd Khairi Haron pada 16 Disember.Mereka memfailkan rayuan secara berasingan di Mahkamah Rayuan.Najib, Mohd Nazifuddin dan Mohamad Nizar perlu membayar cukai berkenaan kepada LHDN selepas Mahkamah Tinggi berasingan di Kuala Lumpur dan Shah Alam membenarkan permohonan LHDN untuk penghakiman terus terhadap mereka.Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.Perintah terhadap Najib dan Mohd Nazifuddin dikeluarkan Mahkamah Tinggi Kuala Lumpur masing-masing pada 22 dan 6 Julai lepas manakala terhadap Mohamad Nizar oleh Mahkamah Tinggi Shah Alam pada 25 September.Pada 25 Jun tahun lepas, kerajaan menerusi LHDN memfailkan saman terhadap ahli Parlimen Pekan itu, menuntut beliau membayar RM1.69 bilion bagi cukai pendapatan yang belum dibayar, kadar faedah lima peratus setahun dari tarikh penghakiman, kos dan relif lain yang difikirkan wajar oleh mahkamah.Mereka memfailkan rayuan secara berasingan di Mahkamah Rayuan.Hakim Ahmad Bache dalam penghakimannya menetapkan bahawa memandangkan notis taksiran telah diserahkan dengan sempurna kepada Najib selaras dengan Seksyen 103(2) Akta Cukai Pendapatan 1967, maka cukai yang harus dibayar di bawah taksiran tambahan menjadi tertunggak dan perlu dibayar kepada LHDN.Beliau memutuskan, menurut Seksyen 106 akta berkenaan, mahkamah mendapati cukai pendapatan tambahan itu telah tertunggak dan boleh diperoleh kembali sebagai hutang yang perlu dibayar kepada kerajaan bagi jumlah RM1,692,872,924.83, sebagaimana yang termaktub dalam sijil hutang yang dikeluarkan pada 5 Ogos 2019.“Mahkamah memutuskan penghakiman terus dikenakan ke atas defendan bagi jumlah yang dituntut oleh plaintif seperti mana dalam pernyataan tuntutan plaintif iaitu sebanyak RM1,692,872,924.83 dengan kos,” kata hakim itu.Memetik satu penghakiman Mahkamah Persekutuan, hakim itu berkata peruntukan sebagaimana yang ditekankan oleh Mahkamah Persekutuan iaitu “bayar dahulu, bincang kemudian”, walaupun keras, adalah peruntukan yang sengaja ditetapkan oleh perundangan disebabkan terdapat banyak insiden pengelakan cukai di negara ini.LHDN, melalui kerajaan Malaysia, telah memfailkan writ saman terhadap Mohd Nazifuddin pada 24 Julai tahun lepas, mendakwa Mohd Nazifuddin masih belum membayar cukai untuk tahun taksiran dari 2011 hingga 2017 berjumlah RM37,644,810.73 seperti yang dinyatakan melalui notis taksiran bertarikh 15 Mac 2019.Hakim Ahmad Zaidi Ibrahim dalam penghakimannya pula berkata LHDN berjaya menunjukkan kes yang jelas dan nyata manakala Mohd Nazifuddin gagal untuk menunjukkan pembelaan bermerit.LHDN memfailkan permohonan yang sama terhadap Mohamad Nizar, menuntutnya membayar cukai berjumlah RM13,159,821.94 bagi tahun taksiran mulai 2011 hingga 2017.Sementara itu, Pesuruhjaya Kehakiman Julie Lack Abdullah dalam penghakimannya memutuskan perkara yang bangkitkan Mohamad Nizar tidak mempunyai merit dan tidak berasas.Beliau juga berpendapat pembayar cukai perlu membayar cukainya dahulu tanpa menghiraukan rasa tidak puas hati dengan jumlah tersebut atau atas apa alasan sekali pun.


‘Gelombang Hijau’ perangkap Kit Siang takutkan pengundi bukan Melayu, kata Azmin

Istilah "Gelombang Hijau" merupakan taktik dan perangkap pemimpin veteran DAP, Lim Kit Siang untuk mencipta persepsi negatif terhadap PAS, kata Pengerusi Perikatan Nasional (PN) Selangor, Mohamed Azmin Ali.
Beliau berkata, permainan politik itu kononnya untuk memberi gambaran bahawa akan berlaku gelombang kebangkitan PAS yang dituduh sebagai satu kumpulan berfikiran radikal.
"Kita tahu taktik dan perangkap Lim Kit Siang untuk menakut-nakutkan pengundi bukan Melayu dengan menguar-uarkan gelombang hijau seolah-olah akan berlaku satu gelombang kebangkitan PAS yang dituduh sebagai satu kumpulan radikal," katanya pada sidang media sempena Konvensyen Pilihan Raya PN Selangor di IDCC, Shah Alam.
Mengulas lanjut, Azmin yang juga penyandang kerusi Dewan Undangan Negeri (DUN) Bukit Antarabangsa berkata, persepsi yang cuba dihasilkan Lim itu selepas mendapati sokongan bukan Melayu terhadap PN meningkat.
Katanya, kehadiran bukan Melayu pada konvensyen yang diadakan hari ini serta majlis yang diadakan di Senawang, Negeri Sembilan baru-baru ini jelas menunjukkan sokongan terhadap PN semakin kukuh.
Beliau berkata, ditambah dengan sokongan Melayu yang semakin kuat sejak Pilihan Raya Umum ke-15 (PRU15), lalu memberikan petanda positif bahawa PN mempunyai peluang cerah pada Pilihan Raya Negeri (PRN) yang akan berlangsung di enam negeri tidak lama lagi.
"Ini membuktikan mereka meletakkan keyakinan PN mampu bawa perubahan dalam PRN akan datang," tambah Azmin.
Dalam pada itu, Azmin turut mendedahkan PN juga bakal akan meletakkan beberapa muka baru di Selangor yang terdiri daripada golongan muda berlatarbelakangkan profesional.
"Itu yang dikehendaki rakyat, maka kita tunaikan.
"Selain itu, PN juga akan meletakkan calon dalam kalangan kaum India dan Cina," katanya.


Putrajaya akan umum kebenaran rentas negeri dalam beberapa hari lagi

Menteri Kesihatan Khairy Jamaluddin berkata kebenaran rentas negeri akan diumumkan dalam beberapa hari lagi dan tidak akan menggunakan prosedur operasi standard (SOP) baru.Khairy berkata kerajaan juga tidak akan mewajibkan pelaksanaan ujian kendiri Covid-19 kepada individu yang belum atau menolak vaksin, yang mahu merentas negeri.Menurutnya, cadangan mewajibkan ujian kendiri sudah dikaji dan pihaknya mendapati ia sukar untuk dikuatkuasakan, sekali gus berharap semua pihak perlu jujur dan bertanggungjawab bagi memastikan keselamatan diri dan keluarga jika mahu merentas negeri.“Kita dah kaji cadangan itu tapi tiada cara untuk kuatkuasakannya. Takkan nak laksana sekatan jalan raya untuk periksa setiap individu, kerana rakyat akan marah jika jalan sesak sedangkan mereka sudah tunggu lama untuk rentas negeri,” katanya.Menurut Khairy, perkara pelaksanaan itu juga berbeza daripada gelembung pelancongan di Langkawi ketika ini kerana jumlah pelancong tidak ramai.“Ini (rentas negeri) babitkan jalan keluar masuk di semua negeri, mustahil untuk kita periksa semua. Cuma SOP Majlis Keselamatan Negara (MKN) sedia ada akan terus digunakan,” katanya.Khairy juga berkata individu belum divaksin yang merentas negeri tetap tidak boleh menikmati kelonggaran termasuk makan di restoran berbanding mereka yang telah menerima vaksin lengkap.Sebelum ini, Perdana Menteri Ismail Sabri Yaakob mengumumkan kerajaan akan membenarkan rentas negeri di bawah Pelan Pemulihan Negara (PPN) selepas populasi dewasa mencapai sasaran 90% lengkap divaksinasi.


UiTM lapor polis berhubung penularan laporan kronologi pensyarah maki pelajar

Universiti Teknologi Mara (UiTM) membuat laporan polis selepas laporan kronologi yang disediakan universiti itu mengenai insiden pensyarah kontraknya yang dipercayai memperlekeh penuntut B40 tular di media sosial.Naib Canselor UiTM Roziah Mohd Janor berkata laporan polis itu dibuat bagi melindungi pelajar dan kakitangannya.“Sebenarnya saya faham keadaan itu, kita ini hidup dalam zaman media sosial, tetapi pada masa yang sama, kami juga, bukan kata tertakluk, kita ada undang-undang. Ada maklumat rahsia (tidak boleh dikongsi).“Kalau kata maklumat rahsia, maknanya orang yang menerima laporan itu, tidak kiralah secara dalam talian atau emel, sepatutnya hormatlah. Tidak boleh dikongsikan dengan sesiapa di luar edaran,” katanya kepada pemberita ketika ditemui selepas majlis penutup Minggu Kreativiti Pendidikan 2022 di UiTM Puncak Alam semalam.Roziah berkata laporan tiga muka surat itu bertujuan untuk pihaknya melaporkan secara terperinci mengenai perkara yang berlaku selain memberi pemahaman kepada pihak yang tiada di tempat kejadian.“Kita bukan kongsi (laporan kronologi) tapi kita hantar kepada pihak yang sepatutnya. Saya tidak tahu bagaimana kebocoran itu berlaku, apa pun kita ada polisi dan undang-undang,” katanya.Tambahnya, pada malam ini, pihaknya akan membawa isu itu ke Mesyuarat Lembaga Pengarah Universiti (LPU) Khas yang akan dipengerusikan oleh Ibrahim Abu Shah dan melibatkan wakil kementerian pengajian tinggi (KPT) .“Insya Allah keputusan dijangka dicapai, kita akan salurkan kepada kementerian (KPT) (keputusan yang dicapai). Apa yang sudah terbocor (laporan kronologi) itulah sebenarnya pilihan yang akan dibentangkan,” katanya.Baru-baru ini, tular di media sosial rakaman kelas dalam talian yang memaparkan seorang pensyarah memperlekeh penuntutnya kerana tidak mempunyai komputer riba serta meminta penuntut sama menyuruh kakaknya menggadai emas bagi membeli peralatan tersebut.Susulan itu, satu dokumen dalaman UiTM iaitu laporan kronologi siasatan berkenaan kejadian tersebut, turut tersebar.


Angka kematian harian tinggi berpunca daripada ‘backlog’, kata Khairy

Menteri Kesihatan Khairy Jamaluddin hari ini berkata kes kematian tinggi akibat Covid-19 yang dilaporkan setiap hari tidak semestinya menggambarkan kadar kematian sebenar berikutan catatan “backlog” atau tertunggak dalam pengumpulan data.Bercakap di sidang media hari ini, beliau berkata tunggakan itu adalah berpunca daripada prosedur klinikal yang memerlukan siasatan dan pengesahan kematian sebelum mereka dimasukkan ke dalam statistik Covid-19.“Jika kita llihat di Selangor, laporan menunjukkan kematian semakin tinggi, sedangkan angka sebenar kematian bagi hari tersebut mungkin sebenarnya menurun,” katanya sambil menambah penambahbaikan akan dilaksanakan bagi melancarkan prosedur tersebut.“Sebelum ini, proses laporan memerlukan kita untuk tunggu sehingga autopsi dan proses pengumpulan data dijalankan bagi mengesahkan punca kematian.”“Ini akan ambil masa beberapa hari. Sekarang , kita akan ambil tarikh sebenar kematian untuk statistik kita, dan kemudian kita akan lakukan post-mortem mengikut prosedur klinikal.”Beliau berkata jika wujud perubahan, penjelasan akan dibuat dan data tersebut akan dipinda.“Dengan prosedur baru ini, kita akan umumkan kes-kes kematian mengikut tarikh sebenar kematian.”


Varian Covid-19 India ditemui di 44 negara, kata WHO

Pertubuhan Kesihatan Sedunia (WHO) pada Rabu berkata varian B.1.617 yang menjadi punca peningkatan kes Covid-19 di India, kini ditemui di puluhan negara lain.Menurut agensi kesihatan Pertubuhan Bangsa-Bangsa Bersatu (PBB), varian B.1.617 yang pertama kali ditemui di India pada Oktober tahun lalu, dikesan dalam lebih 4,500 sampel yang dimuat naik di pangkalan data “44 negara di enam rantau yang dipantau WHO”.“WHO menerima laporan bahawa varian itu dikesan di lima lagi negara,” jelas WHO menerusi kemas kini epidemiologi mingguan mengenai pandemik tersebut.Menurut WHO, setakat ini, Britain adalah negara di luar India yang melaporkan jumlah kes Covid-19 tertinggi melibatkan varian tersebut.Awal minggu ini, WHO mengklasifikasikan varian B.1.617 sebagai kebimbangan global.WHO turut menyenaraikan B.1.617 mempunyai ciri dan mutasi yang sedikit berbeza.Ia turut disenaraikan bersama-sama tiga varian Covid-19 yang lain dari Britain, Brazil dan Afrika Selatan.Label itu secara tidak langsung menunjukkan varian itu lebih berbahaya berbanding versi asal virus berkenaan yang lebih mudah menular, membawa maut dan mampu menembusi imuniti perlindungan vaksin.


Penjawat awam masih boleh dibayar gaji jika belanjawan ditolak, kata Dr Mahathir

Dr Mahathir Mohamad hari ini mengatakan, penjawat awam dan petugas barisan hadapan yang memerangi Covid-19 masih boleh dibayar gaji, pencen dan elaun sekalipun Belanjawan 2021 yang dibentangkan menteri kewangan pada 6 November lalu ditolak.Bekas perdana menteri itu berkata, kenyataan Menteri Kewangan Tengku Zafrul Aziz mengatakan sekiranya belanjawan ditolak penjawat awam dan petugas barisan hadapan tidak dapat dibayar gaji, pencen dan elaun adalah tidak benar sama sekali.“Semasa saya perdana menteri pada tahun 1999, Belanjawan 2000 yang dibentangkan dalam bulan Oktober tidak diteruskan perbahasannya kerana Parlimen dibubar pada bulan November tahun tersebut untuk Pilihan Raya Umum ke-10 diadakan.“Setelah pilihan raya selesai, kerajaan dengan mandat baru mendapat kelulusan Dewan Rakyat untuk peruntukan awal bagi perbelanjaan kerajaan untuk dua atau tiga bulan sementara menunggu Persidangan Khas Belanjawan diadakan dalam bulan Februari 2000,” kata ahli Parlimen Langkawi itu dalam satu kenyataan hari ini.Katanya, peruntukan awal ini memastikan perbelanjaan pentadbiran tidak terganggu dan gaji, pencen serta elaun penjawat awam tidak terjejas.“Peruntukan ini juga termasuk pembayaran untuk peruntukan-peruntukan tambahan yang lain sama ada untuk Kementerian-kementerian ataupun untuk memudahkan kehidupan rakyat,” katanya.Dalam satu wawancara bersama Bernama minggu lalu, Zafrul berkata kerajaan tidak akan dapat membayar segala komitmen termasuk pembayaran gaji penjawat awam dan petugas barisan hadapan yang bertungkus-lumus memerangi Covid-19 sekiranya Belanjawan 2021 tidak diluluskan di Dewan Rakyat.“Kalau ditolak, dari segi ekonominya kita tidak dapat bayar komitmen kerajaan termasuk untuk membayar bantuan kepada rakyat,” katanya kepada Bernama.Mahathir berkata, menteri kewangan dan pemimpin kerajaan lain tidak seharusnya mengeluarkan kenyataan ugutan seperti itu yang bertujuan untuk “menekan” ahli-ahli Parlimen supaya menyokong Belanjawan 2021 walaupun terdapat “banyak kekurangan dan keburukannya.”“Jika itulah pendirian menteri kewangan dan pemimpin Kerajaan, ia bermakna ahli-ahli Parlimen perlu memberi ‘blank cheque’ dan menyokong untuk kelulusan belanjawan tersebut walaupun terdapat kecacatan yang nyata di dalam belanjawan tersebut.“Saya berharap menteri kewangan dan pemimpin-pemimpin Kerajaan yang di dalam keresahan kehilangan kuasa berhenti dari mengeluar kenyataan yang tidak berasas, yang menakut-nakutkan rakyat semata-mata untuk kelangsungan politik mereka,” katanya.


Pakej internet untuk B40 masih mahal, kata Fomca

Kerajaan disaran untuk menilai semula Pakej Perpaduan Internet talian tetap yang bakal diperkenalkan khas kepada golongan pendapatan rendah (B40) kerana harganya masih dianggap terlalu tinggi untuk kelompok itu, kata Gabungan Persatuan-Persatuan Pengguna Malaysia (Fomca).
Ketua Pegawai Eksekutif (CEO) Fomca Saravanan Thambirajah berkata, ini kerana harga RM69 yang bakal ditawarkan itu lebih sesuai kepada golongan pendapatan sederhana (M40).
Katanya, harga yang disebut itu juga belum mengambil kira cukai jualan dan perkhidmatan (SST) yang mana jumlahnya akan menyebabkan pengguna membayar lebih RM70 sebulan.
"Pengurangan ini hanya 20% kerana harga pasaran kini ialah RM89," katanya kepada MalaysiaNow.
"Saya rasa syarikat telekomunikasi boleh turunkan lagi (harga). Bergantung kepada tanggungjawab sosial korporat (CSR) mereka."
Pada 31 Januari, Menteri Komunikasi dan Digital Fahmi Fadzil mengumumkan Pakej Perpaduan Jalur Lebar Tetap kepada golongan B40, veteran dan orang kurang upaya (OKU) pada kadar harga RM69 bagi kelajuan 30Mbps.
Pakej ini juga bakal disertakan kontrak langganan selama 24 bulan.
Meskipun usaha membantu golongan B40 ini dianggap sebagai satu langkah positif, Saravanan bagaimanapun berpandangan idea meletakkan syarat kontrak itu tidak sesuai kerana ia boleh membebankan kelompok tersebut.
Katanya, ini kerana ramai dalam kalangan B40 tidak meraih pendapatan tetap seperti golongan M40 dan situasi ini membuatkan mereka sukar memberi jaminan untuk terus komited membayar pakej internet itu.
"Apa akan jadi dalam tempoh satu dua bulan apabila pendapatan mereka terjejas dan mereka tak mampu bayar komitmen ini?
"Justeru, mereka boleh dikenakan penalti. Mana nak cari duit bayar penalti?" Soal Saravanan.
Dalam pada itu, Saravanan berkata, kerajaan juga dinasihatkan supaya menumpukan kepada usaha meluaskan capaian internet di seluruh negara terutamanya di Sabah dan Sarawak.
Katanya, kebanyakan kawasan pedalaman sehingga ke hari ini masih belum mendapat akses kepada internet yang menggunakan sambungan fiber menyebabkan kelajuan internet kawasan itu tidak selaju di kebanyakan kawasan membangun di Semenanjung Malaysia.
"Selain itu, harga internet di Malaysia secara menyeluruh agak mahal jika dibandingkan dengan negara jiran mengikut kelajuan.
"Saya rasa kita mungkin boleh kurangkan lagi harga sebanyak 20% hingga 30% berbanding dengan negara lain," tambahnya.


Bekas pengerusi Tourism Malaysia persoal bos SC berkait siasatan terhadap AirAsia

Bekas pengerusi Tourism Malaysia, Wee Choo Keong mempersoalkan Suruhanjaya Sekuriti (SC) berhubung siasatan dakwaan rasuah membabitkan bos-bos AirAsia yang dihentikan selepas campur tangan badan kawal selia pasaran itu dua tahun lalu.Dalam sebuah ciapan Twitter yang turut menandakan Pengerusi SC Syed Zaid Albar, Wee yang merupakan bekas ahli Parlimen bertanya sama ada Zaid masih menjadi pengerusi suruhanjaya itu susulan pendedahan MalaysiaNow bulan lalu bahawa SC campur tangan bagi menghentikan siasatan Bursa Malaysia ke atas AirAsia.“SC sorok kes?” soalnya.Siasatan tersebut dimulakan oleh Bursa Malaysia selepas dokumen mahkamah difailkan di United Kingdom (UK) pada awal 2020, menamakan syarikat penerbangan itu sebagai salah satu syarikat yang menerima rasuah dari Airbus.Dalam dokumen tersebut, Serious Fraud Office (SFO) yang merupakan pihak berkuasa anti rasuah Britain berkata Airbus membayar rasuah sebanyak AS$50 juta bagi mendapatkan tempahan pesawat dari AirAsia, di mana penyiasat percaya ia adalah sebahagian daripada kaedah rasuah digunakan syarikat pengeluar pesawat yang berlaku di lebih 10 negara termasuk Malaysia.Pendedahan: Bagaimana SC hentikan siasatan Bursa Malaysia ke atas AirAsiaSelepas 2 tahun, siasatan SC ke atas AirAsia timbulkan persoalanIa juga mendakwa Airbus memberikan suapan kepada AirAsia sebanyak AS$50 juta dalam bentuk tajaan pasukan sukan dimiliki dua orang yang dinamakan sebagai “Eksekutif 1” dan “Eksekutif 2” dalam AirAsia.“Eksekutif 1 dan Eksekutif 2 AirAsia adalah penentu keputusan dalam AirAsia dan AirAsia X, mereka menerima ganjaran berikutan tempahan sebanyak 180 pesawat dari Airbus. Pembayaran kepada pasukan sukan itu bertujuan untuk mendapatkan atau memberi ganjaran terhadap bantuan tidak wajar oleh mereka berkenaan urus niaga tersebut,” kata SFO dalam dokumen mahkamah yang dilihat MalaysiaNow,” kata SFO dalam dokumen mahkamah yang dilihat oleh MalaysiaNow.Susulan itu, Ketua Pegawai Eksekutif (CEO) AirAsia Tony Fernandes dan Pengerusi Eksekutifnya, Kamarudin Meranun kemudiannya mengumumkan bahawa mereka meletakkan jawatan sepanjang tempoh siasatan dalaman dilaksanakan syarikat itu.Namun, pada penghujungnya, siasatan tersebut membersihkan nama kedua-duanya dan mereka kembali menduduki jawatan utama dalam syarikat itu.Bulan lalu, MalaysiaNow mendedahkan ketika Bursa Malaysia melancarkan siasatan berhubung dakwaan terhadap syarikat itu, namun ia tidak dapat meneruskan siasatan berikutan campur tangan SC.MalaysiaNow juga turut dapat mengesahkan antara 11 dan 12 Februari 2020, SC meminta Bursa untuk menghentikan siasatan dan semua bentuk komunikasi dengan AirAsia Group Berhad dan AirAsia X Berhad berhubung isu-isu membabitkan Airbus.Ketika dihubungi mengenai status siasatan, SC memberitahu MalaysiaNow mereka tidak boleh memberikan ulasan mengenai siasatan tersebut.SC juga tidak memberikan sebarang penjelasan sejak MalaysiaNow melaporkan siasatannya yang masih belum selesai mengenai AirAsia.


Mampukah kenderaan elektrik kurangkan pencemaran alam?

Kenderaan elektrik (EV) menjadi buah mulut sejak beberapa dekad lepas, selepas orang ramai dan dunia korporat mula memberi perhatian kepada pencemaran alam yang terhasil daripada penggunaan petrol.
Mengikut garis masa yang disediakan oleh Jabatan Tenaga Amerika Syarikat, teknologi tersebut dicipta seawal kurun ke-19.
“Wagon” elektrik pertama dicipta di Iowa, Amerika Syarikat.
Menjelang 1935, minat terhadap EV terhapus dengan pembuatan jalan raya yang lebih baik selain harga minyak yang lebih murah mengakibatkan kenderaan berkuasa petrol mengambil alih pasaran.
Kini minat itu dihidupkan semula.
Kebimbangan mengenai pelepasan karbon dioksida daripada enjin kenderaan bermotor dilaporkan sebagai punca utama pemanasan global dan perubahan iklim mendadak.
Namun apakah EV benar-benar boleh menggantikan kenderaan petrol bagi menyelamat alam sekitar?
Ketua Pegawai Eksekutif Independence-X Aerospace Sdn Bhd Mohd Izmir Yamin berkata, kelemahan ketara EV dalam soal penjagaan alam sekitar terletak pada pencemaran melombong bahan lithium untuk pembuatan bateri, manakala pelupusan bateri toksik turut memberi kesan kepada alam sekitar.
Namun ia tidak bermakna EV harus ditolak.
Langkah kerajaan mengecualikan duti untuk EV dalam Belanjawan 2022 dilihat sebagai sesuatu yang baik.
"Ia adalah langkah bijak jika diambil kira ekosistem EV dan rancangan masa hadapan," katanya kepada MalaysiaNow.
Syarikat beliau membangunkan sistem dron, tenaga diperbaharui seperti hidrogen dan thorium, serta teknologi angkasa lepas.
Namun, katanya beberapa persoalan wajar dijawab berhubung penggunaan EV di negara ini.
"Jika kereta EV mempunyai bateri sahaja, bagaimana dengan stesen pengecas dan pelupusan bateri? Jika ia merupakan EV hidrogen, bagaimana dengan stesen pengisian hidrogen?"
Seorang pakar automotif, Chips Yap pula berkata, dalam aspek pengeluaran karbon, EV memerlukan elektrik yang diperoleh daripada stesen janakuasa.
Pengoperasian stesen ini juga mengeluarkan karbon.
"Jika permintaan untuk elektrik meningkat akibat penggunaan EV, stesen janakuasa juga akan beroperasi dengan lebih intensif, sekali gus meningkatkan kadar pengeluaran karbon," katanya.
Menurutnya, penggunaan EV juga harus memikirkan pek bateri yang berfungsi ibarat “tangki minyak” dalam EV.
Selain memerlukan bahan nadir, ia mengeluarkan karbon dioksida sehingga 150 kilogram untuk setiap 1 KiloWatt sejam (kWh) kapasiti bateri.
Keupayaan EV untuk berjalan sejauh 500km menurut Yap memerlukan pek bateri yang mempunyai kapasiti storan 60kWh yang bermakna 9 tan karbon dioksida perlu ditambah dalam penghasilan kenderaan.
"Ini merupakan impak negatif dari perspektif alam sekitar. Ia tidak disebut sangat oleh mereka yang mempromosikan EV," katanya.
Namun menurut Yap, Malaysia sebagai anggota komuniti antarabangsa wajar memikirkan penyelesaian untuk membantu dalam agenda alam sekitar.
Jika EV tidak mampu menjadi solusi jangka masa pendek dan sederhana, kerajaan boleh mengenakan regulasi yang lebih ketat terhadap pengeluaran karbon daripada enjin pembakaran.
Ini kerana pembuat kenderaan boleh menyokong usaha tersebut memandangkan mereka sudah mempunyai teknologi enjin yang lebih canggih dalam aspek piawaian pengeluaran karbon.
"Sekiranya Malaysia tidak menaikkan piawaian, ada bahayanya kita menjadi pasaran yang mana hanya teknologi lama digunakan, dan selepas beberapa ketika, akan terbukti menjadi mahal kerana tiada pihak menghasilkan enjin mengikut piawaian lama," tambahnya.
Dalam pada itu, Izmir berkata, antara teknologi alternatif yang tersedia ialah EV hidrogen seperti yang dipakai dalam Toyota Mirai, selain EV nuclear yang pernah dikonsepkan dalam kenderaan Ford Nucleon satu ketika dahulu.
Izmir menjangkakan penggunaan petrol dapat digantikan oleh EV dalam jangka masa lima tahun.


Amaran banjir dikeluarkan bagi 4 negeri

Jabatan Pengairan dan Saliran (JPS) mengeluarkan notis kesiapsiagaan kemungkinan banjir kilat bagi empat negeri melibatkan Pahang, Selangor, Johor dan Sarawak.
JPS dalam kenyataan yang dikeluarkan setakat 5 petang hari ini memaklumkan ia berdasarkan maklumat ramalan hujan daripada model Numerical Weather Prediction (NWP) oleh Jabatan Meteorologi dan sistem Southeastern AsiaOceania Flash Flood Guidance System (SAOFFGS).
Menurut makumat tersebut, terdapat risiko berlakunya banjir kilat di beberapa lokasi berkenaan sekiranya berlaku hujan lebat atau ribut petir yang signifikan dalam tempoh 12 jam daripada notis itu dikeluarkan.
JPS memaklumkan Pahang melibatkan daerah Rompin dengan lokasi yang terlibat adalah Kampung Janglau 1, 2 dan 3, Kampung Serinkin, Kampung Setajam, Kampung Pianggu serta Kampung Sarang Tiong.
Selangor membabitkan daerah Klang melibatkan Kampung Delek, Jalan Kebun Nenas, Kampung Jawa, Taman Melawis, Teluk Pulai, Taman Petaling, Taman Sentosa, Taman Saujana, Taman Rashna, Kampung Bukit Naga, Batu 8 Jalan Bukit Kemuning dan Pandamaran.
Johor melibatkan daerah Mersing di Kampung Air Tawar, Kampung Semaloi, Kampung Asli Labong, Sungai Padang, Kampung Kuria Batu 4 dan Mukim Triang, manakala daerah Pontian lokasi yang terlibat adalah Kampung Bugis, Batu 6, Kampung Parit Jerman, Kampung Penerok, Jalan Makam, Kampung Penghulu Bakar, Kampung Permas serta Kampung Parit Sulaiman.
Sarawak pula membabitkan daerah Kuching melibatkan Kampung Batu Kitang, Batu Kitang KM10, Kampung Stenggang, Kampung Mambong, Kampung Bratan dan Kampung Selampit, manakala daerah Serian melibatkan Taman Duranda Mas, Kampung Duras Batu 16 dan 17, Jalan Kuching-Tapah Lama, Jalan Kampung Batu Gong serta Siburan Bazaar.
JPS memaklumkan notis kesiapsiagaan itu dikeluarkan bagi membolehkan semua penduduk terutamanya di kawasan yang berisiko untuk berwaspada dengan sebarang kemungkinan berlakunya banjir kilat bagi tempoh tersebut.
"Sila patuhi arahan pihak berkuasa atau agensi-agensi pengurusan bencana banjir," demikian menurut kenyataan tersebut.
Orang ramai boleh melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir untuk maklumat lanjut dari semasa ke semasa.


Bekas pekerja kilang sarung tangan Malaysia saman syarikat AS berhubung dakwaan buruh paksa

Pekerja migran di kilang syarikat pembuatan sarung tangan Malaysia, Brightway Holdings memfailkan saman di AS terhadap Kimberly-Clark Corp dan Ansell Ltd, menuduh kedua-dua syarikat itu “secara sedar mengaut untung“ dengan menggunakan buruh paksa di syarikat pembekalnya, menurut dokumen yang dilihat Reuters.
Dalam saman yang difailkan pada Selasa di AS itu, 13 bekas pekerja menuntut ganti rugi daripada syarikat penjagaan diri AS Kimberly-Clark dan pembekal peralatan perlindungan peribadi Australia Ansell di Mahkamah Persekutuan Columbia.
Menurut saman tersebut, pekerja terpaksa membayar yuran pengambilan yang tinggi kepada orang tengah, selain perlu bekerja dalam syif panjang dengan sedikit tempoh atau tanpa sebarang rehat.
Dokumen peribadi seperti pasport juga turut diambil oleh syarikat.
Saman itu mengatakan laporan awam mengenai Brightway dan pembuat sarung tangan Malaysia yang lain, dan pelanggaran yang ditemui oleh audit buruh yang dilaksanakan menjadi bukti bahawa kedua-dua syarikat itu mengetahui tentang dakwaan amalan buruh paksa oleh syarikat tersebut.
Bagaimanapun, Kimberly-Clark tidak memberikan respons segera mengenai saman tersebut.
Ansell dan Brightway juga tidak memberikan sebarang ulasan.
"Syarikat-syarikat ini tidak boleh menafikan bahawa mereka sedar mengenai buruh paksa di Brightway," kata Terrence Collingsworth, seorang peguam dari Peguambela Hak Asasi Antarabangsa (IRC) yang mewakili pekerja.
Collingsworth berkata sebelum memfailkan tuntutan mahkamah itu, beliau mencadangkan supaya mediasi dilakukan dengan Kimberly-Clark dan Ansell bagi mendapatkan pampasan untuk pekerja, namun kedua-dua syarikat itu menolak.
AS melaksanakan sekatan terhadap produk Brightway pada Disember 2021 kerana disyaki mengamalkan buruh paksa, mengatakan ia mendapati wujud 10 dari 11 indikator Pertubuhan Buruh Antarabangsa mengenai buruh paksa di kemudahan syarikat itu.
Dakwaan salah laku yang berlaku Brightway diketahui umum pada 2020.
Pada Disember 2020, pegawai penguat kuasa Malaysia mendapati pekerja Brightway diberi tempat tinggal dalam ruang kontena, di mana seorang menteri menyifatkan keadaan buruk itu sebagai "perhambaan moden".
Pada Mei 2021, Reuters melaporkan audit buruh Brightway telah memperincikan 61 pelanggaran piawaian etika global dan 50 pelanggaran undang-undang buruh Malaysia.
Namun panel audit menyimpulkan pihaknya tidak mendapati wujud amalan buruh paksa.
Ketika itu, Ansell memberitahu Reuters bahawa audit turut "mendedahkan beberapa ketidakpatuhan terhadap piawaian buruh."
Kedua-dua syarikat itu kemudiannya berkata Brightway telah menyelesaikan beberapa masalah tersebut sejak serbuan kerajaan pada Disember.
Pembeli produk Brightway seperti Kimberly-Clark dan Ansell menggunakan audit buruh bagi memantau rantaian bekalan mereka.


Cadangan kembalikan Akta Antiberita Tidak Benar jadi tumpuan Dewan Rakyat hari ini

Cadangan untuk mengembalikan semula Akta Antiberita Tidak Benar yang dimansuhkan sebelum ini, bakal dibincangkan pada persidangan Dewan Rakyat, hari ini.Berdasarkan Aturan Urusan Mesyuarat Dewan Rakyat, isu itu terkandung dalam sesi soal jawab lisan yang akan diajukan Shahidan Kassim (BN-Arau) kepada menteri komunikasi dan multimedia berhubung akta tersebut serta mekanisme dilakukan kementerian bagi membendung masalah penyebaran berita palsu, terutamanya berkaitan pandemik Covid-19.Selain itu, Maszlee Malik (Bebas-Simpang Renggam) akan mengajukan soalan kepada menteri pengajian tinggi mengenai status semasa rasionalisasi pejabat-pejabat Education Malaysia di luar negara, manakala Gobind Singh Deo (PH-Puchong) bertanya kepada menteri kanan pendidikan mengenai pelaksanaan pendidikan dalam talian semasa wabak Covid-19 dan keberkesanannya.Usai sesi itu, menteri kewangan akan mengemukakan Rang Undang-undang Kewangan 2020 untuk bacaan kali pertama.Perbahasan berkaitan Rang Undang-undang Perbekalan 2021 berkenaan Belanjawan 2021 kemudiannya akan mengambil tempat untuk hari kelima.Sidang Dewan bermula minggu ini akan berlangsung selama empat jam sehari iaitu mulai 10 pagi hingga 2 petang setiap Isnin hingga Khamis, selain mengehadkan hanya 80 Ahli Parlimen – 41 pihak kerajaan, 39 pembangkang dan Bebas – dibenarkan berada di dalam dewan pada satu-satu masa.Peraturan itu diperkenalkan sebagai langkah berjaga-jaga berikutan penularan wabak Covid-19.Menurut takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Disember.


PH kekal keputusan tak bubar DUN negeri diterajuinya

Mesyuarat Majlis Presiden Pakatan Harapan (PH) hari ini memutuskan Dewan Undangan Negeri (DUN) Pulau Pinang tidak akan dibubarkan sehingga tahun depan.
Setiausaha Agung DAP Anthony Loke berkata pendirian asal PH untuk tidak membubarkan DUN Negeri Sembilan, Selangor dan Pulau Pinang pada tahun ini harus dikekalkan bagi mengelak keadaan yang akan menggambarkan PH tidak bersatu.
Katanya DUN Pulau Pinang hanya akan dibubarkan pada tarikh yang lebih kondusif iaitu selepas tempoh monsun, dan ia satu keputusan yang sukar dan mengecewakan kepimpinan DAP Pulau Pinang yang mahu membubarkan DUN negeri itu serentak dengan pembubaran Parlimen bagi menghadapi Pilihan Raya Umum ke-15 (PRU15).
"Saya perlu mengecewakan rakan sendiri (DAP) di Pulau Pinang kerana saya tahu kalau kita membuat keputusan supaya DUN Pulau Pinang dibubarkan tetapi DUN Negeri Sembilan dan Selangor tidak dibubarkan, itu akan diterjemahkan sebagai 'breaking of ranks' yang akan menjadi senjata dan peluru bagi menggambarkan PH seolah-olah tidak bersatu dan membuat keputusan secara kolektif," katanya .
Beliau berkata demikian dalam sidang media selepas mesyuarat Majlis Presiden PH yang diadakan di ibu pejabat PKR  di sini hari ini.
Turut hadir Pengerusi PH dan Presiden PKR Anwar Ibrahim serta Presiden Amanah Mohamad Sabu.
“Saya perlu membuat keputusan ini sebab perpaduan dan keutuhan PH untuk menghadapi PRU teramat penting” katanya.
Loke berkata mesyuarat Jawatankuasa Tertinggi Pusat DAP (CEC) telah diadakan dua kali untuk membincangkan permintaan kepimpinan DAP Pulau Pinang berkenaan hasrat membubarkan DUN Pulau Pinang setelah mendengar hasrat pengundi di negeri itu untuk tidak mengundi dua kali.
“Namun pimpinan tertinggi PH telah membuat keputusan mengekalkan pendirian untuk menangguhkan pembubaran DUN di Pulau Pinang, Negeri Sembilan dan Selangor. Dalam satu pakatan, walaupun tidak ada satu pandangan yang sama tetapi akhirnya perlu ada keputusan bersama,” katanya.
Sehingga kini, hanya Pahang dan Perlis yang ditadbir Barisan Nasional (BN) telah membubarkan DUN masing-masing, manakala PAS yang mentadbir Kelantan, Terengganu dan Kedah, juga mengekalkan pendirian untuk tidak membubarkan DUN di tiga negeri berkenaan.
Sementara itu, Anwar berkata PH akan memutuskan bersama soal logo dan pembahagian kerusi sewaktu Konvensyen PH pada 20 Okt ini di Ipoh.


Jemaah boleh rapat saf di masjid, surau Perlis mulai esok

Bermula esok, Perlis membenarkan jemaah merapatkan saf ketika solat di semua masjid di negeri ini.Bagaimanapun, kebenaran itu hanya diberikan kepada jemaah yang hadir bersama keluarga tinggal sebumbung untuk merapatkan saf sesama mereka, manakala jemaah lain masih tertakluk kepada prosedur operasi standard (SOP) ditetapkan.Raja Muda Perlis Syed Faizuddin Putra Jamalullail bertitah ketetapan itu telah mendapat perkenan Raja Perlis Syed Sirajuddin Putra Jamalullail setelah melihat kepada keperluan sedia ada dan tahap ketaatan serta kepatuhan tinggi seluruh rakyat terhadap SOP ditetapkan kerajaan.“Jemaah yang hadir bersama keluarga tinggal sebumbung boleh merapatkan saf sesama mereka, dengan memastikan selain daripada mereka, perlu mengamalkan penjarakan fizikal sekurang-kurangnya 1 meter seperti ditetapkan dalam SOP,” kata beliau dalam kenyataan Majlis Agama Islam dan Adat Istiadat Melayu Perlis (MAIPs) hari ini.Raja Muda Syed Faizuddin selaku Yang di-Pertua MAIPs bertitah kebenaran itu turut terpakai untuk semua aktiviti pengimarahan sama ada Solat Jumaat, solat berjemaah lima waktu termasuk solat Tarawih dan kuliah pengajian di semua masjid dan surau asrama sahaja manakala pelaksanaan sebarang aktiviti di surau seluruh negeri Perlis masih tidak dibenarkan.Pada masa sama, baginda mengingatkan seluruh rakyat agar sentiasa mengutamakan integriti dan kejujuran dalam menjamin kelancaran pelaksanaan ketetapan yang dibenarkan.


PM Palestin gesa PBB siasat pembunuhan seorang gadis oleh Israel

Perdana Menteri Palestin Mohammad Shtayyeh pada Isnin menggesa siasatan antarabangsa dijalankan berhubung pembunuhan seorang gadis Palestin di Tebing Barat.
Jana Zakarneh, 16, meninggal dunia pada Ahad selepas ditembak tentera Israel ketika melakukan serbuan di bandar Jenin, Tebing Barat, lapor Agensi Anadolu.
Shtayyeh menyifatkan pembunuhan gadis itu sebagai "satu lagi jenayah ngeri yang dilakukan Israel terhadap kanak-kanak."
Beliau menggesa Perwakilan Khas Pertubuhan Bangsa-Bangsa Bersatu Kanak-kanak dan Konflik Bersenjata Virginia Gamba "untuk menyiasat perbuatan jenayah terhadap kanak-kanak dan Israel diletakkan dalam senarai ‘list of shame’ PBB."
Gamba kini sedang dalam lawatan rasmi ke wilayah Palestin.
Kementerian Luar Palestin, meminta Israel bertanggungjawab sepenuhnya atas serbuan yang menyebabkan kematian gadis itu.
Kementerian itu menyeru Amerika Syarikat dan masyarakat antarabangsa "memaksa Israel menghentikan perbuatan jenayah yang berterusan."
Sementara itu, tentera Israel mendakwa bahawa pihaknya "secara tidak sengaja" menembak gadis Palestin itu.
Tentera Israel menerusi satu kenyataan memaklumkan pihaknya kini sedang "menjalankan siasatan berhubung insiden pembunuhan Jana Zakarneh, ketika dia berada di atas bumbung rumahnya."
Tentera Israel kerap melakukan serbuan di seluruh Tebing Barat dan Baitulmaqdis Timur dengan alasan menjejaki warga Palestin yang "dikehendaki".


Rayuan dan sabitan SRC Najib didengar Februari depan

Rayuan Najib Razak terhadap sabitan dan hukuman penjara 12 tahun dan denda RM210 juta atas kesalahan menyeleweng RM42 juta dana SRC International Sdn Bhd akan didengar pada 15 Februari depan.Timbalan Pendaftar Mahkamah Rayuan, Darmafikri Abu Adam menetapkan 12 hari bermula 15 hingga 18 Februari, 22 hingga 25 Februari dan 1 hingga 4 Mac depan untuk pendengaran rayuan berkenaan, semasa pengurusan kes hari ini.Timbalan Pendakwa Raya, Mohd Ashraf Adrin Kamaril dan peguam Harvinderjit Singh dan Nur Syahirah Hanapiah, yang mewakili Najib, hadir semasa pengurusan kes tersebut.Pada 30 Julai, Najib memfailkan notis rayuan terhadap sabitan dan hukuman yang dijatuhkan oleh Hakim Mahkamah Tinggi, Mohd Nazlan Mohd Ghazali selepas mendapati beliau bersalah atas tujuh tuduhan pecah amanah (CBT), pengubahan wang haram dan penyalahgunaan kedudukan yang melibatkan RM42 juta dana SRC.Dua hari sebelum itu, ahli Parlimen Pekan itu dijatuhi hukuman penjara 10 tahun bagi setiap tiga kes CBT dan masing-masing tiga kes pengubahan wang haram manakala penjara 12 tahun dan didenda RM210 juta, jika tidak dipenjara lima tahun, dalam kes penyalahgunaan kedudukan.Bagaimanapun, Najib hanya perlu menjalani hukuman penjara 12 tahun selepas hakim memerintahkan hukuman itu berjalan serentak.Najib kini bebas atas ikat jamin RM2 juta dengan dua penjamin sementara menunggu rayuannya selesai.Pada 7 Ogos, pihak pendakwaan memfailkan rayuan balas untuk menambah tempoh hukuman penjara dan jumlah denda terhadap bekas perdana menteri itu.Pada 25 September, Najib memperoleh lanjutan masa 30 hari untuk memfailkan petisyen rayuannya selepas Mahkamah Rayuan membenarkan permohonannya untuk lanjutan masa.Mengenai rayuan balas pihak pendakwaan, difahamkan bahawa berikutan pihak pendakwaan tidak memfailkan petisyen rayuan dalam tempoh yang ditetapkan atau memohon untuk lanjutan masa, rayuan itu luput.


PM, kerajaan boleh dianggap hina mahkamah jika tidak laksana Undi 18, kata menteri

Pelaksanaan Undi 18 dan pendaftaran pemilih automatik akan dilaksanakan sebelum 31 Disember ini, manakala perundangan berhubung antilompat parti dan pengehadan tempoh perdana menteri dicadang dibawa ke Parlimen sebelum Julai 2022.Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar berkata demikian bagi menjelaskan status terkini pelaksanaan Memorandum Persefahaman Transformasi dan Kestabilan Politik antara kerajaan dengan Pakatan Harapan (PH) yang ditandatangani pada 13 Sept lepas.Beliau berkata pelaksanaan Undi 18 dan pendaftaran pemilih automatik itu berdasarkan keputusan jemaah menteri serta Mahkamah Tinggi Kuching pada 3 September.“Bagi Undi 18 kita tidak ada pilihan, rang undang-undang ini mesti dilaksanakan sebelum tamatnya persidangan ini, oleh kerana hakim telah menetapkan, kalau kita tidak melaksanakan maknanya perdana menteri, kerajaan Malaysia akan (dianggap) menghina mahkamah,” katanya menjawab soalan Anwar Ibrahim (PH-Port Dickson) berhubung perkara itu di Dewan Rakyat hari ini.Wan Junaidi berkata bagi perundangan antilompat parti dan pengehadan tempoh perdana menteri, ia memerlukan kajian dan sesi libat urus yang terperinci dan tidak boleh dibuat dalam keadaan tergesa-gesa.


Pemimpin kanan Umno, ahli keluarga bakal curi tumpuan sekali lagi

Perbicaraan mahkamah berhubung pertuduhan rasuah melibatkan beberapa pemimpin kanan Umno dan individu yang berkait dengan mereka sudah dijadualkan akan diadakan dari sekarang hingga Jun tahun depan dan tumpuan akan dihalakan kepada mereka selepas kelompongan kuasa seketika yang menyaksikan naib presiden parti itu, Ismail Sabri Yaakob dilantik sebagai perdana menteri.Di kedudukan teratas senarai itu adalah perbicaraan Najib Razak yang sedang berjalan ketika ini, melibatkan empat pertuduhan salah guna kuasa untuk mendapatkan suapan berjumlah RM2.28 bilion, selain 21 lagi pertuduhan berhubung kes pengubahan wang melibatkan dana bernilai RM4.3 bilion atau lebih dikenali kes 1MDB-Tanore.Perbicaraan tersebut ditangguhkan Khamis lalu selepas pemimpin Umno itu mengadap Yang di-Peruan Agong di Istana Negara bagi mengesahkan sokongannya kepada Ismail.Semakan terhadap jadual perbicaraan bagi kes 1MDB-Tanore menunjukkan sejumlah 75 hari ditetapkan antara September 2021 dan Jun 2022.Perbicaraan Najib itu kemudian disusulil dengan perbicaraan Setiausaha Agung Umno Ahmad Maslan dalam kes pengubahan wang haram dan memberikan kenyataan palsu, yang akan menyaksikan sebutan semula kes didengar pada 24 Ogos di Mahkamah Tinggi.Ahli Parlimen Pontian itu didakwa melakukan pengubahan wang haram selepas gagal mengisytiharkan RM2 juta yang diterimanya dari Najib bagi penyerahan cukai 2013, selain memberikan beberapa kenyataan palsu kepada Suruhanjaya Pencegahan Rasuah Malaysia (SPRM) berhubung perkara itu.Pendengaran kes beliau akan di bermula Jun tahun depan.Setelah itu adalah perbicaraan Presiden Umno Ahmad Zahid Hamidi yang akan disambung pada 25 Ogos.Bekas menteri dalam negeri itu berdepan hukuman 20 tahun penjara bagi 33 pertuduhan menerima rasuah berjumlah sekitar RM42 juta daripada sebuah syarikat bagi melanjutkan kontrak sebagai operator sistem visa asing (VLN).Zahid turut dituduh menerima rasuah dalam beberapa mata wang: S$1,150,000, RM3,000,000, €15,000 dan AS$15,000 daripada syarikat yang sama.Dalam pada itu, perbicaraan bagi kes pengubahan wang haram dan gagal mengisytiharkan pendapatan melibatkan peguam Najib, Muhammad Shafee Abdullah juga akan turut disambung semula pada 27 Ogos.Shafee berdepan pertuduhan pengubahan wang haram melibatkan RM9.5 juta yang dikatakan diberi oleh Najib, selain memberikan kenyataan palsu kepada Lembaga Hasil Dalam Negeri (LHDN).Turut sama dijadualkan adalah pendengaran kes bagi bulan Ogos ini adalah perbicaraan Ahli Parlimen Kinabatangan Bung Mokhtar Radin.Kes beliau akan berjalan selama empat hari bermula 23 Ogos.Bung dan isterinya Zizie Izette didakwa menerima rasuah berjumlah RM2.2 juta daripada seorang agen pelaburan sebagai tukaran pelaburan sebanyak RM150 juta dalam bentuk unit amanah Public Mutual oleh Felcra yang ketika kejadian Bung merupakan pengerusi bukan eksekutifnya.Kesalahan tersebut jika disabitkan boleh membawa hukuman lebih dari 20 tahun penjara.Pada 6 September depan pula, kes melibatkan ahli Parlimen Baling Abdul Azeez Abdul Rahim pula akan didengar di mahkamah.Beliau sedang merayu kesnya di mahkamah bagi menggugurkan kesemua 13 pertuduhan rasuah dan pengubahan wang yang dihadapi beliau.Bekas pengerusi Tabung Haji itu didakwa m menerima RM5.2 juta rasuah bagi beberapa projek membina jalan raya, selain 10 pertuduhan 10 pengubahan wang haram melibatkan sekitar RM140 juta.Kerajaan juga sedang berusaha untuk melucut hak RM16 juta daripada beberapa akaun milik isteri Azeez dan anak-anaknya dalam satu kes yang akan didengar pada 8 Oktober depan.Bukan isteri Azeez anak-anaknya sahaja yang turut diheret ke mahkamah.Isteri Najib, Rosmah Mansor juga akan turut mencuri tumpuan sekali lagi 9 September depan di mana Mahkamah Tinggi akan memutuskan keputusan berhubung rayuannya untuk menukar bekas hakim Mahkamah Persekutuan sebagai ketua pendakwa raya.Rosmah sedang berdepan hukuman 20 tahun hukuman penjara berhubung pertuduhan meminta RM187.5 juta dan dua pertuduhan menerima rasuah dengan jumlah keseluruhan sebanyak RM6.5 juta dari seorang ahli perniagaan sebagai ganjaran membantu syarikatnya mendapatkan projek sistem solar hibrid dan penyelenggaraan set generator diesel di sekolah-sekolah pedalaman Sarawak bernilai RM1.25 bilion.Perbicaraan bekas pengerusi Felda, Shahrir Samad yang kesnya mirip dengan Ahmad Maslan didakwa gagal mengisytiharkan RM1 juta yang diterima dari Najib akan didengar pada April tahun depan.Satu kes melibatkan Ahli Parlimen Putrajaya Tengku Adnan Mansor pula belum lagi dijadualkan.Pihak pendakwaan kini sedang merayu untuk mencabar keputusan Mahkamah Rayuan pada 16 Julai lalu yang menggugurkan keputusan Mahkamah Tinggi berhubung pertuduhan menerima suapan RM2 juta daripada seorang ahli perniagaan ketika beliau memegang jawatan menteri Wilayah Persekutuan.


Guna pelitup muka, payung dan topi elak kesan langsung jerebu

Orang ramai dinasihatkan agar menggunakan pelitup muka, payung dan topi bagi mengelakkan pendedahan secara langsung terhadap cuaca panas dan jerebu, kata Menteri Kesihatan Dr Zaliha Mustafa.
Beliau berkata mereka juga perlu mengehadkan aktiviti fizikal lasak kerana ia boleh meningkatkan risiko penyakit akibat cuaca panas dan jerebu.
“Hadkan masa berada di luar bangunan bagi mengelakkan pendedahan kepada cuaca panas dan jerebu,” katanya dalam kenyataan susulan keadaan negara dilanda cuaca panas yang memberi kesan kepada kualiti udara dan suhu ambien di beberapa kawasan.
Menteri Sumber Asli, Alam Sekitar dan Perubahan Iklim Nik Nazmi Nik Ahmad dilaporkan berkata jerebu dijangka lebih serius pada tahun ini berbanding dalam tempoh tiga tahun lepas apabila aktiviti perladangan dan industri kembali beroperasi seperti sedia kala.
Berdasarkan pemantauan status cuaca panas oleh Jabatan Meteorologi (MetMalaysia) semalam, terdapat beberapa kawasan dilaporkan berada di Tahap Amaran 1 (berjaga-jaga) dan tiada kawasan dilaporkan berada di Tahap Amaran 2 (gelombang haba).
Dr Zaliha turut meminta orang ramai untuk menutup tingkap bagi mengurangkan partikel jerebu masuk ke dalam rumah atau bangunan.
“Elakkan aktiviti yang boleh meningkatkan pencemaran udara dalam rumah atau bangunan dengan tidak merokok dan sentiasa membersihkan persekitaran dalaman,” katanya.
Beliau berkata langkah pencegahan lain bagi mengurangkan kesan ke atas kesihatan susulan cuaca panas dan jerebu adalah penggunaan penyaman udara dengan memilih operasi (mode) kitaran udara dalaman semasa memandu kenderaan.
“Banyakkan minum air kosong walaupun tidak terasa dahaga sekurang-kurangnya lapan gelas sehari. Ini bagi mengekalkan tahap hidrasi badan yang berperanan mengawal-atur suhu badan.
“Kerapkan mandi bagi menyejukkan badan. Elakkan memakai pakaian yang tebal, ketat dan berwarna gelap bagi membantu proses kehilangan haba dari badan,” katanya menambah, orang ramai perlu mendapatkan rawatan segera di fasiliti kesihatan terdekat sekiranya tidak sihat.


Umat Islam jalankan ibadah puasa Ahad ini

Umat Islam akan menyambut 1 Ramadan sekali gus memulakan ibadah puasa bermula Ahad ini.Penyimpan Mohor Besar Raja-Raja Syed Danial Syed Ahmad mengisytiharkan pengumumkan tersebut malam ini melalui satu kenyataan dari Jabatan Penerangan Malaysia.“Penyimpan mohor besar raja-raja Malaysia mengisytiharkan bahawa tarikh permulaan puasa bagi negeri-negeri seluruh Malaysia telah ditetapkan pada hari Ahad 3 April 2022.”Ibadah puasa tahun ini akan disambut selari fasa peralihan ke fasa endemik di mana beberapa prosedur operasi standard (SOP) kesihatan mula dilonggarkan bagi menjalankan ibadah pada bulan Ramadan.Antara lain masjid dan surau dibenarkan untuk menjalankan solat jemaah tanpa penjarakan fizikal.Sementara itu, aktiviti berbuka puasa dan qiamullail juga turut dibenarkan.


Singapura catat kes kematian tertinggi akibat Covid-19 dalam tempoh sehari

Kementerian kesihatan Singapura melaporkan 18 kematian akibat Covid-19 pada Rabu, kes kematian harian tertinggi sejak pandemik melanda negara itu.Selain itu, Singapura turut melaporkan 3,862 kes baru Covid-19.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Sejak September lalu, Singapura turut memperketatkan langkah kesihatan dengan menghadkan pertemuan sosial kepada dua orang dan mewajibkan bekerja dari rumah.Lebih dari 80% populasi negara itu telah menerima vaksin Covid-19.


Pemberian ubat PrEP bukan untuk galak seks songsang, kata timbalan menteri

Pemberian ubat Pre-exposure prophylaxis (PrEP) oleh Kementerian Kesihatan (KKM) kepada pasangan homoseksual dan mereka yang terdedah dengan risiko jangkitan HIV bukan bertujuan menggalakkan aktiviti seksual songsang.
Timbalan Menteri Kesihatan Lukanisman Awang Suani berkata, penggunaan ubat PrEP menjadi kaedah tambahan setelah kes-kes penyalahgunaan substans menjadi penghalang kepada langkah advokasi pencegahan, penggunaan kondom dan pengurangan risiko.
Katanya, KKM sudah mengadakan sesi libat urus dengan beberapa pihak berkuasa agama, antaranya Jabatan Agama Islam Selangor (Jais) dan Jabatan Kemajuan Islam Malaysia (Jakim).
"Sudah pasti kita bukan sahaja mengadakan (libat urus) bersama agamawan, tetapi kita meluaskan pandangan agama-agama lain.
“Saya berpendapat KKM mengadakan program PrEP untuk mengurangkan kadar jangkitan, bukan untuk menggalakkan tingkah laku seksual songsang," katanya.
Beliau berkata demikian sebagai menjawab soalan tambahan daripada Ahmad Yunus Hairi (PN-Kuala Langat) di sesi Dewan Rakyat hari ini.
Yunus berkata, pemberian ubat itu kepada pengamal seks songsang yang negatif HIV dilihat seperti tidak menghalang aktiviti itu.
Jabatan Mufti Selangor sebelum ini berkata, penggunaan ubat itu kepada pasangan homoseksual menjadi kontroversi kerana ia membantu golongan itu dalam melakukan perkara yang dicegah agama Islam.
Menurut jabatan itu, ubat tersebut dibenarkan kepada pasangan suami isteri yang sudah berkahwin.
Dalam pada itu, Ahli Parlimen Bandar Kuching Dr Kelvin Yii ketika mencelah berkata, pemberian ubat tersebut tidak bermakna kerajaan menghentikan usaha advokasi dan pencegahan.
Lukanisman yang juga ahli Parlimen Sibuti berkata, program PrEP bukan satu rawatan atau galakan pengamal aktiviti songsang, tetapi langkah ke depan untuk mengurangkan jangkitan HIV.
"Pendekatan PrEP dapat mengurangkan jangkitan dan kebimbangan kita terhadap golongan yang mendapat HIV seawal 18 tahun.
“Pencegahan sahaja tidak mencukupi."
Dalam pada itu, beliau berkata data KKM nenunjukkan lebih 77% kes baru HIV setiap tahun membabitkan golongan muda berusia 20 hingga 39 tahun.
Daripada jumlah itu, lebih 90% adalah lelaki.
"Ini juga menunjukkan bahawa pendedahan kepada jangkitan HIV bermula daripada bangku persekolahan lagi.
“Hampir kesemua kes (97%) adalah dijangkiti melalui hubungan seksual."
Ubat itu dijual pada harga RM90 hingga RM120 untuk satu botol PrEP di klinik swasta.


Anggota utama Asean tidak sertai rundingan bersama Myanmar dihoskan Thailand

Kerajaan sementara Thailand bersedia menjadi tuan rumah kepada rundingan bersama menteri luar junta tentera Myanmar hari ini, sehari lewat daripada yang dirancang, ketika negara-negara utama Asia Tenggara memberi isyarat bahawa mereka akan menjauhkan diri daripada mesyuarat yang memecahbelahkan itu.
Bangkok mendesak untuk berinteraksi semula dengan jeneral Myanmar – yang bergelut dalam konflik dengan militan pembangkang bersenjata sejak rampasan kuasa 2021 – dalam menghadapi tentangan daripada ahli Persatuan Negara-Negara Asia Tenggara (Asean) yang lain, yang telah menghalang junta daripada mesyuarat peringkat kanan.
Thailand, yang perdana menterinya sendiri mengambil alih pemerintahan dalam rampasan kuasa, menghantar jemputan hanya empat hari lalu kepada menteri luar Asean, menjemput mereka ke mesyuarat tidak rasmi bermula semalam.
Jemputan itu, dilihat oleh Reuters dan disahkan oleh dua sumber, merujuk cadangan pada sidang kemuncak sebelum ini "bahawa sudah tiba masanya untuk Asean melibatkan semula sepenuhnya Myanmar di peringkat pemimpin".
Menteri Luar Myanmar Than Swe yang dilantik oleh junta akan menghadiri rundingan itu, kata dua sumber yang mengetahui tentang pertemuan itu kepada Reuters.
Lewat semalam, kementerian luar Thailand mengeluarkan kenyataan mengatakan "dialog tidak rasmi" akan bermula hari ini.
Ia tidak akan menjadi mesyuarat rasmi Asean, kata kementerian itu, tetapi akan "membantu menyokong usaha Asean" untuk menamatkan keganasan di Myanmar.
Menurut kenyataan itu, rundingan tersebut "dijangka akan dihadiri oleh wakil peringkat tinggi dari Laos, Kemboja, Myanmar, India, China, Brunei, dan Vietnam" tetapi tidak menjelaskan secara terperinci siapa yang akan hadir.
Kenyataan itu juga tidak menyatakan mengapa tarikh tersebut berubah.
Jeneral Myanmar telah dihalang selama hampir dua tahun daripada mesyuarat peringkat kanan Asean kerana gagal memenuhi perjanjian untuk memulakan rundingan bersama penentang dikaitkan dengan kerajaan pemenang Hadiah Nobel Aung San Suu Kyi yang digulingkan.
Suu Kyi kini dihukum penjara bersama ratusan bekas pegawai kerajaan dan aktivis anti-tentera yang lain.
Junta berkata ia sedang memerangi pengganas yang mahu memusnahkan negara.
Menteri Luar Thailand, Don Pramudwinai, menggembar-gemburkan inisiatif itu dalam temu bual bersama akhbar tempatan Matichon.
“Keadaan sekarang sudah banyak berubah. Kini terdapat lebih banyak pertempuran dalam Myanmar," katanya dipetik sebagai berkata.
"Myanmar juga mempunyai pelan hala tuju menuju pilihan raya... Perkara-perkara ini telah memberikan kami keperluan untuk meneruskan interaksi kami dengan Myanmar."


Tiada larangan penumpang duduk sebelah pemandu, kata menteri

Video yang tular di media sosial semalam menyatakan seorang pemandu disaman kerana isterinya duduk di bahagian penumpang hadapan adalah berniat jahat dan cuba merosakkan imej pasukan Polis Diraja Malaysia (PDRM), kata Menteri Kanan (Kluster Keselamatan) Ismail Sabri Yaakob.Beliau berkata tiada ketetapan yang melarang penumpang duduk di sebelah pemandu sepanjang tempoh pelaksanaan Perintah Kawalan Pergerakan Bersyarat (PKPB).“Perkara ini saya sudah jawab beberapa kali bahawa tidak ada ketetapan yang memerlukan mereka yang menaiki kenderaan, seorang kena duduk hadapan seorang duduk di belakang. Malah, jika datang daripada satu keluarga tidak memakai pelitup muka di dalam kereta pun tidak salah, namun semalam ada seorang pemandu menyebarkan video kononnya disaman kerana perkara itu.“Setelah disiasat, didapati individu itu dikenakan tindakan kerana menggunakan telefon bimbit semasa memandu,” katanya pada sidang media harian pelaksanaan PKPP di Kuala Lumpur hari ini.Sehubungan itu, beliau meminta polis mengambil tindakan segera terhadap individu berkenaan termasuk yang menyebarkan klip video di media sosial kerana memburukkan imej PDRM.Mengulas tentang rungutan kos kuarantin yang tinggi dikenakan terhadap individu bukan berasal dari Sarawak yang ingin masuk dan pulang ke Sarawak, Ismail berkata mereka yang kurang berkemampuan boleh mendapatkan pengurangan atau pengecualian.Permohonan itu katanya boleh dikemukakan kepada Jawatankuasa Pengurusan Bencana Negeri Sarawak.“ … seperti kita di Semenanjung, contohnya mereka yang pulang dan tidak mampu membayar kos kuarantin, boleh merayu kepada menteri kesihatan sama ada untuk mengurangkan, malah untuk mengecualikan bayaran pun boleh, tetapi dengan alasan tertentu.“Menteri kesihatan boleh menggunakan kuasanya mengikut Akta 342 (Pencegahan dan Pengawalan Penyakit Berjangkit 1988) untuk mengecualikan atau mengurangkan bayaran,” katanya.Berhubung isu penutupan pusat jagaan kanak-kanak dan taska semasa PKPB, Ismail berkata perkara itu sedang diperincikan oleh kementerian pembangunan wanita, keluarga dan masyarakat dan penjelasan mengenainya akan diumumkan menterinya, Rina Mohd Harun tidak lama lagi.


Australia haramkan TikTok pada peranti rasmi

Kerajaan Australia pada Selasa memutuskan untuk melarang pegawainya menggunakan aplikasi perkongsian video TikTok pada peranti masing-masing.
Dalam satu kenyataan Peguam Negara Mark Dreyfus berkata beliau meluluskan arahan mandatori yang melarang jabatan dan agensi memasang aplikasi China itu pada peranti, lapor Agensi Anadolu.
"Selepas menerima nasihat daripada agensi perisikan dan keselamatan, saya hari ini memberi kuasa kepada setiausaha Jabatan Peguam Negara untuk mengeluarkan arahan mandatori di bawah Rangka Kerja Dasar Keselamatan Perlindungan yang melarang aplikasi TikTok pada peranti milik jabatan dan agensi Komanwel.
"Arahan itu akan berkuat kuasa secepat mungkin," kata Dreyfus.
Beliau berkata pengecualian hanya akan diberi mengikut kes tertentu.
Australia menjadi negara terakhir dalam "Five Eyes", sebuah perikatan perisikan yang terdiri daripada Australia, Kanada, New Zealand, United Kingdom dan Amerika Syarikat, yang melarang pegawai mereka menggunakan TikTok pada peranti rasmi masing-masing.
Pegawai TikTok di Australia menyifatkan keputusan itu "mengecewakan."
"Kami kecewa dengan keputusan ini. Pada pandangan kami, ia didorong oleh politik dan bukan fakta," menurut berita ABC memetik pengurus besar TikTok di Australia, Lee Hunter.


Benteng pertahanan PAS di Kelantan

PAS memerintah Kelantan selama 30 tahun. Ini bukanlah sesuatu perkara yang mudah.
Sejak kemenangannya pada 1990, Kelantan sememangnya dilayan seperti “anak tiri” oleh kerajaan persekutuan dari sudut duit royalti dan juga pembangunan infrastruktur.
Contohnya, lebuh raya tidak dibina dari awal.
Apabila dibina, sehingga hari ini Kelantan adalah negeri terakhir yang belum disambung.
Lebuhraya Pantai Timur hanya dapat dinikmati sehingga Kuala Terengganu.
Jadi apa yang mempertahankan PAS di Kelantan?
Pada 1990 sehingga 2013, yang mempertahankan PAS di Kelantan ialah ikonnya, Allahyarham Nik Abdul Aziz Nik Mat.
Nik Aziz bukan main dilanyak lagi ketika beliau masih hidup.
Pada era 2000-an, kenyataan-kenyataannya mengenai agama sering diputar belit untuk menimbulkan kebencian agar orang ramai menjauhi PAS.
Tetapi ini tidak mengubah tugas berdakwah Nik Aziz. Beliau tetap mengutarakan pendirian Islam dan PAS di mana-mana.
Selepas pemergian Nik Aziz pada 2015, Kelantan masih dapat dipertahankan PAS sehingga hari ini.
Pemergiannya yang ditangis berjuta rakyat Malaysia tanpa mengira kaum, kawan dan lawan. Ini adalah bukti kehebatan dakwah Nik Aziz.
Ikon yang paling digeruni lawan PAS di Kelantan selepas pemergian Nik Aziz - tidak lain tidak bukan ialah Timbalan Menteri Besar Mohd Amar Nik Abdullah yang juga naib presiden PAS.
Segala tohmahan dan serangan terhadap Kelantan, beliaulah benteng pertahanan yang pertama yang tampil menjawab di media.
Kesungguhan dan keberanian beliau untuk menjawab isu secara terbuka wajar dikagumi.
Jika ada masalah, beliau mengaku ada masalah tanpa berselindung.
Dan cara Amar menjawab kena dengan selera rakyat Kelantan, di mana kebanyakan masa, beliau memperjelaskan bahawa isu yang sama turut berlaku dengan teruk di negeri lain tapi tidak difokuskan oleh media.
Beliau adalah panglima perang manakala Menteri Besar Kelantan Ahmad Yakob membawa imej penenang.
Maka yang banyak dijadikan sasaran musuh PAS ialah Amar.
Kerana banyak menjawab, Amar sebagai manusia yang biasa tidak dapat lari daripada terjawab dengan jawapan yang kadang-kala menimbulkan kontroversi.
Dan itulah sahaja modal yang boleh digunakan terhadap Amar.
Apabila modal itu turut gagal menggugat, maka gambar beliau mengisi minyak kereta sendiri dan gambar lama bercuti di luar negara pun dijadikan isu.
Apa tidaknya?
Musuh susah untuk menyerang pimpinan dan pentadbiran PAS di Kelantan.
Nak cari kesalahan rasuah tak jumpa.
Nak cari salah laku pentadbiran yang serius amat payah.
Cerita skandal seks pula tidak kedengaran.
Yang tinggal ialah tubuh Amar dan beliau diserang kerana merupakan benteng pertahanan PAS di Kelantan yang terlantang dan terkuat.


Pemanis bukan gula tidak bantu kurangkan lemak badan, kata WHO

Pemanis bukan gula (NSS) tidak memberikan sebarang faedah jangka panjang untuk orang dewasa atau kanak-kanak yang ingin mengurangkan lemak badan, menurut Pertubuhan Kesihatan Sedunia (WHO) dalam garis panduan baharu yang dikeluarkan pada Isnin.
WHO mencadangkan orang ramai mengelak daripada menggunakan NSS untuk mengawal berat badan atau mengurangkan risiko penyakit tidak berjangkit, lapor United Press International (UPI).
Penggunaan pemanis bukan gula dengan tujuan menurunkan berat badan juga boleh meningkatkan risiko diabetes tahap 2, penyakit kardiovaskular dan kematian pada orang dewasa.
Syor WHO itu terpakai kepada semua kecuali orang dewasa yang sudah menghidap diabetes. Garis panduan itu juga merangkumi kebanyakan pengganti gula termasuk aspartam, stevia dan derivatif stevia.
"Menggantikan gula dengan NSS tidak membantu mengawal berat badan dalam jangka panjang. Orang ramai perlu mempertimbangkan cara lain untuk mengurangkan pengambilan gula, seperti mengambil makanan dengan gula semula jadi, seperti buah-buahan atau makanan dan minuman tanpa gula.
"NSS bukanlah faktor pemakanan yang penting dan tidak mempunyai nilai pemakanan. Orang ramai perlu mengurangkan kemanisan diet sama sekali, bermula pada awal kehidupan, untuk meningkatkan kesihatan mereka," kata Pengarah WHO untuk Pemakanan dan Keselamatan Makanan Francesco Branca dalam satu kenyataan.
Cadangan itu ketika ini dinilai sebagai bersyarat dan tidak terpakai  kepada produk seperti ubat gigi dan krim kulit.
WHO sedang mengeluarkan satu siri garis panduan dan cadangan pemakanan untuk mengurangkan peningkatan penyakit tidak berjangkit di seluruh dunia.
Kajian 2019 oleh penyelidik Jerman mendapati hanya bukti lemah menunjukkan pemanis tanpa kalori memberikan manfaat kepada kanak-kanak atau orang dewasa yang ingin menurunkan berat badan.


8-0 selepas RUU Belanjawan 2021 Kementerian Tenaga dan Sumber Asli lulus

Dewan Rakyat hari ini meluluskan satu lagi Rang Undang-Undang (RUU) Perbekalan (Belanjawan) 2021 bagi Kementerian Tenaga dan Sumber Asli.Peruntukan kementerian yang berjumlah RM2.1 bilion itu diluluskan dengan undian suara selepas tiada pihak yang memohon undi belah bahagi diadakan.Ini menjadikan kerajaan Perikatan Nasional (PN) berjaya meluluskan lapan RUU berhubung Belanjawan 2021.Sesi perbahasan belanjawan kementerian itu sedikit tegang apabila ramai ahli Parlimen membangkitkan hala tuju dan masa depan pengoperasian Zoo Negara yang dilaporkan berhadapan krisis kewangan serius.Isu-isu berbangkit yang lain melibatkan tunggakan bayaran bil Tenaga Nasional Berhad (TNB) yang dikemukakan ahli Parlimen Bakri Yeo Bee Yin.Bagaimanapun, Menteri Tenaga dan Sumber Asli Shamsul Anuar Nasarah menjamin segala persoalan yang dibangkitkan akan diberikan penjelasan sewajarnya melalui jawapan bertulis.Awal hari ini, Dewan Rakyat meluluskan RUU Belanjawan 2021 peringkat jawatankuasa bagi Kementerian Pertanian dan Industri Makanan serta Kementerian Pembangunan Luar Bandar dengan undian suara.Terdahulu, Rang Undang-undang Perbekalan 2021 berkenaan diluluskan pada peringkat dasar Khamis lepas dengan suara majoriti selepas usaha ahli Parlimen pembangkang mendapatkan undi belah bahagi tidak berjaya.


Kumpulan peguam selar serbuan pendatang asing rantai pesalah, pakaian seragam timbalan menteri langgar SOP

Kumpulan peguam hak asasi menyuarakan kebimbangan dengan cara serbuan dilakukan pihak berkuasa terhadap pekerja asing dalam operasi Ops Patuh, menyelar layanan buruk terhadap suspek-suspek kesalahan visa seperti penjenayah kesalahan berat selain turut mempersoalkan timbalan menteri kerana melanggar prosedur operasi standard (SOP) jabatan imigresen.Lawyers for Liberty (LFL) berkata tindakan keras dalam serbuan awal pagi tadi terhadap pekerja asing di Selayang yang menyaksikan puluhan dirantai bersama dan dibawa masuk ke dalam trak meunjukkan sebuah trend yang membimbangkan daripada kementerian dalam negeri selepas baru-baru ini membuat kenyataan kontroversi berhubung pendatang asing.LFL turut mempersoalkan mengapa tindakan tersebut dilakukan ketika siasatan sedang berjalan mengenai perkara pentadbiran untuk memeriksa kesahihan dokumen diri mereka.“Sekiranya tujuan serbuan itu semata-mata untuk memeriksa kesahihan dokumen kerja mereka, maka penangkapan tidak perlu dilakukan kerana perkara tersebut dapat diselesaikan tanpa penahanan yang panjang,” kata Koordinator LFL Zaid Malek kepada MalaysiaNow.72 warga asing yang ditangkap dalam serbuan tersebut adalah termasuk 39 orang pemegang kad UNHCR.Zaid berkata penangkapan mereka yang memegang kad status pelarian PBB adalah satu perkara yang membimbangkan, dan ia juga menunjukkan kecenderungan pihak berkuasa untuk “tidak menghormati operasi UNHCR di Malaysia”.“Fakta bahawa mereka ditahan bagi ‘siasatan lanjut’ terhadap dokumen mereka adalah sangat meragukan,” tambahnya.Beliau turut berkata Ops Patuh, yang didakwa kementerian dalam negeri sebagai satu operasi bagi memastikan pematuhan SOP dalam kalangan pendatang asing sepanjang perintah kawalan pergerakan, adalah satu “topeng untuk berselindung” bagi tujuan menempatkan pendatang asing di pusat tahanan.Timbalan Menteri Dalam Negeri Ismail Mohamed Said turut hadir dalam serbuan di Pasar Borong Selayang awal pagi tadi. Gambar: BernamaZaid juga turut mempersoalkan Timbalan Menteri Dalam Negeri Ismail Mohamed Said yang turut hadir semasa serbuan kerana memakai pakaian seragam pegawai penguatkuasa imigresen.“Jika pematuhan SOP benar-benar penting, maka jabatan imigresen seharusnya bertindak terhadap timbalan menteri dalam negeri, yang tidak diketahui apa sebabnya berpakaian seragam seperti pegawai penguatkuasa imigresen sepanjang serbuan dilakukan, ia jelas melanggar SOP jabatan imigresen,” katanya.Usaha MalaysiaNow untuk mendapatkan respons dari Ismail dan ketua pengarah imigresen Khairul Dzaimee Daud masih belum berjaya.Dalam beberapa minggu kebelakangan ini, Menteri Dalam Negeri Hamzah Zainuddin meningkatkan serangannya terhadap UNHCR dan badan NGO kerana mengkritik keputusannya untuk melancarkan serbuan terhadap pekerja asing.Aktivis dan pakar perubatan juga memberi amaran tindakan sedemikian boleh menjejaskan usaha vaksinasi kerajaan walaupun jaminan diberikan pendatang asing tidak akan ditangkap.Tahun lalu, Putrajaya turut memberi jaminan ia akan menangguhkan operasi serbuan imigresen sebagai tindakan kemanusiaan sepanjang krisis Covid-19.Kerajaan juga turut berikrar untuk memperluaskan program vaksinasi percuma kepada semua warga asing termasuk yang tidak memiliki dokumen sah.Pendirian anti-pendatang yang diambil oleh Hamzah itu turut diburukkan lagi dengan sebuah poster yang dikongsi di akaun Twitter jabatan imigresen pada 11 Jun lalu.Poster tersebut dikecam dan disifatkan sebagai xenofobia oleh kumpulan hak asasi Amnesty International ekoran mesej negatifnya terhadap pelarian Rohingya.


Gempa bumi kuat landa Mindoro, Filipina

Gempa bumi kuat bermagnitud 6.3 pada skala Richter dikesan berlaku di Mindoro, Filipina pada 10.19 pagi tadi.
Jabatan Meteorologi Malaysia (MetMalaysia) dalam kenyataan hari ini memaklumkan gempa itu berlaku pada jarak 45 kilometer (km) barat dari Batangas City, Filipina dengan kedalaman 121km.
Bagaimanapun penilaian awal mendapati tiada ancaman tsunami kepada Malaysia.


Perlukah kemasukan pelajar ke universiti dihadkan?

Ketika perdebatan mengenai gaji minimum kembali hangat, persoalan timbul mengenai kerelevanan pendidikan tertiari di Malaysia bagi memenuhi pasaran pekerjaan.Perdebatan mengenai gaji minimum setakat ini menjurus kepada perbezaan kepentingan antara majikan dan pekerja.Persekutuan Majikan-Majikan Malaysia (MEF) dan Persekutuan Pengilang-Pengilang Malaysia (FMM) sebagai contoh, menentang cadangan peningkatan gaji minimum kepada RM1,500.Menurut mereka, ia akan membunuh syarikat-syarikat yang baru sahaja pulih daripada pandemik Covid-19.Manakala Kongres Kesatuan Sekerja Malaysia (MTUC) pula menyatakan majikan seharusnya bersedia untuk kenaikan gaji tersebut.Perdebatan yang tidak pernah tamat itu memberi isyarat faktor lebih mendalam yang mendasari masalah pasaran kerja antaranya lambakan graduan di pasaran kerja selain masalah pengangguran.Menurut laporan Jabatan Statistik, seramai 5.46 juta graduan direkodkan pada 2020, meningkat 4.4% daripada 5.13 juta pada tahun sebelumnya.Laman sesawang Studymalaysia.com pula memaklumkan, terdapat sekurang-kurangnya 20 universiti awam dan 47 universiti swasta di Malaysia setakat September 2019.Selain itu, Malaysia turut mempunyai 34 kolej universiti dan 10 kampus universiti asing.Ini membolehkan lebih ramai anak tempatan menyertai institusi pendidikan tinggi namun pada masa yang sama, terdapat kritikan bahawa akses mudah untuk memasuki pendidikan tertiari mengakibatkan turunnya nilai ijazah.Pakar pendidikan Dzulkifli Abdul Razak berkata secara nisbahnya, institut pendidikan tinggi (IPT) dan universiti lebih banyak berbanding populasi.“Ada universiti atau IPT ditubuhkan bukan atas asas ilmiah dan ilmu,” katanya kepada MalaysiaNow.Dzulkifli yang juga rektor Universiti Islam Antarabangsa Malaysia (UIAM) berkata, pendekatan pendidikan tertiari secara massa merupakan satu paradigma yang salah.Katanya, pendidikan tertiari tidak boleh dilihat sebagai satu proses lambakan seperti kilang barangan.Justeru, katanya, nilai ijazah akan “menurun” apabila hampir setiap orang mempunyai ijazah.“Ijazah tidak dipandang majikan lagi. Yang penting sikap, keterampilan serta integriti sebagai ukuran.“Ini tidak ditekan dalam pendidikan kita, berbeza dengan Jepun misalnya,” katanya.Bagaimanapun, bagi pakar pendidikan dari Universiti Kebangsaan Malaysia Anuar Ahmad berkata, pendidikan tertiari secara massa tidak menurunkan kualiti pendidikan atau nilai ijazah.“Akses mudah kepada pendidikan tertiari sebenarnya satu perancangan yang baik. Ia tidak berhubung dengan turunnya nilai pendidikan atau sijil,” katanya kepada MalaysiaNow.“Kita mempunyai garis panduan jelas untuk memasuki universiti dan mempunyai syarat-syarat wajib yang perlu dipatuhi pemohon.”Katanya, isu ketidakpadanan antara jenis pekerjaan dan kelayakan graduan berlaku kerana kepesatan dan perubahan dalam industri.“Universiti dan industri kena bekerjasama dengan lebih rapat untuk pihak universiti tahu apa keperluan industri dalam masa tiga ke lima tahun.”Anuar tidak bersetuju dengan cadangan mengehadkan kemasukan ke IPT dihadkan.Ini kerana tidak semua masuk ke universiti untuk mencari kerja, sebaliknya ada yang benar-benar mahu mencari ilmu.Sekiranya kemasukan universiti dihadkan, maka kerajaan dan majikan perlu membuka peluang untuk lepasan sekolah memasuki alam pekerjaan.Dzulkifli berkata, golongan itu juga wajar difikirkan untuk diterima memasuki alam pekerjaan.“Kita tidak perlu memperbanyakkan lagi sekolah dengan pengkhususan, sebaliknya pendekatan rentas bidang (transdisciplinary) yang lebih diperlukan sekarang untuk menyelesaikan masalah semasa,” katanya.Felo kanan Institut Masa Depan Malaysia Habibah Abd Rahim berkata, perbandingan antara kelayakan sekolah dan universiti untuk memasuki alam pekerjaan tidak tepat.“Graduan daripada sekolah berbeza tahap dengan graduan dari universiti. Sekolah lebih kepada penganugerahan sijil (seperti Sijil Pelajaran Malaysia), manakala universiti lebih menjurus kepada ijazah dan lebih tinggi.“Jenis dan tahap pekerjaan yang boleh diceburi berbeza, besar kemungkinan graduan sekolah bukan bersaing dan mengisi pekerjaan yang sama dengan graduan universiti,” katanya kepada MalaysiaNow.Bagi Dzulkifli, masalah lambakan graduan mungkin berpunca daripada dasar yang mendorong universiti menjadi vokasional, iaitu tempat melatih para pekerja.“Universiti kilang pekerja dan pengemis, bukan pemikir dan pemimpin.“Pendidikan tanpa roh,” katanya yang menekankan, situasi hari ini berlawanan dengan matlamat Falsafah Pendidikan Kebangsaan yang mahu melahirkan rakyat Malaysia yang seimbang.


Projek JanaWibawa bernilai RM7.2 bilion dibatalkan

Sebanyak RM7.2 bilion nilai projek yang diserahkan kepada kontraktor Program Jana Wibawa membabitkan Kementerian Kemajuan Desa dan Wilayah (KKDW) dibatalkan, kata menterinya Ahmad Zahid Hamidi.
Beliau yang juga timbalan perdana menteri berkata keputusan untuk membatalkan tender tersebut dilakukan oleh Kementerian Kewangan dan projek itu akan ditender semula.
"Kita tahu ada sedikit gangguan dari segi pelaksanaan dan yakinlah sekiranya tata etika dan peraturan diikuti ia akan dilakukan dengan segera, insya-Allah projek itu akan siap dalam tempoh yang ditentukan," katanya.
Beliau berkata demikian kepada pemberita selepas merasmikan Majlis Santunan Kasih Ramadan Negeri Kelantan 2023 di Pusat Transformasi Ilmu Bukit Tiu, di Machang hari ini, yang turut dihadiri Pengerusi Perhubungan UMNO negeri Ahmad Jazlan Yaakub.
Sebelum ini, Timbalan Menteri Kewangan Ahmad Maslan berkata syarikat yang terbabit dalam projek Program Jana Wibawa yang dilaksanakan ketika pandemik Covid-19, berpeluang menyertai tender terbuka yang akan dikeluarkan kerajaan.


Ahli Parlimen Tebrau nafi dakwaan PH berhubung tekanan dari LHDN dan SPRM

Lembaga Hasil Dalam Negeri (LHDN) dan Suruhanjaya Pencegahan Rasuah Malaysia (SPRM) menafikan tuduhan pemimpin Pakatan Harapan (PH) bahawa kedua-dua agensi itu digunakan untuk memberi tekanan kepada ahli politik pembangkang, sementara bekas ahli Parlimen PKR dengan tegas menolak dakwaan gabungan politik itu dan menyifatkannya sebagai “tidak benar, dan dilakukan dengan niat jahat”.Ahli Parlimen Tebrau Steven Choong, yang baru-baru ini meninggalkan PKR dan dituduh PH sebagai individu yang terdesak untuk menyokong perdana menteri berkata para pemimpin gabungan politik itu melontar “segala macam tuduhan tidak bertanggungjawab sesuka hati dan keinginan mereka”.“Saya ingin katakan dengan jelas bahawa saya meninggalkan PH secara sukarela, tuduhan bahawa saya diserang oleh pelbagai badan penguatkuasaan adalah tidak berasas,” kata Choong.“Saya meninggalkan PH kerana saya benar-benar hilang percaya terhadap kepemimpinan PH dan ingin berkhidmat lebih banyak kepada negara secara amnya dan kawasan saya secara khususnya.”Sementara itu, LHDN berkata menjelaskan bahawa tindakan aktiviti audit atau siasatan oleh pihak LHDN ke atas mana-mana individu termasuk ahli politik adalah bertujuan untuk memastikan pematuhan kepada undang-undang percukaian semata-mata.“Sebagai agensi pemungutan hasil utama negara, LHDN tetap komited untuk menjalankan tugasnya tanpa rasa takut atau suka. LHDN selalu adil, adil dan bertindak dengan penuh integriti kepada semua pembayar cukai, dan beroperasi sesuai dengan ketentuan undang-undang cukai secara profesional , “katanya.Agensi cukai itu turut berkata bahawa tindakan yang diambil pihaknya hanya berdasarkan kegagalan memenuhi kriteria dan peraturan percukaian.“LHDNM tidak menyimpan maklumat kaum, agama apatah lagi kecenderungan politik individu di dalam pangkalan datanya kerana maklumat sebegini tidak membantu penilaian risiko sesuatu kes. Pada masa yang sama, maklumat individu atau syarikat yang dikenakan tindakan audit dan siasatan juga tidak didedahkan oleh LHDNM kerana tertakluk kepada peruntukan kerahsiaan.” tambahnya.Sementara itu, SPRM dalam sebuah kenyataan berkata siasatannya tidak mempunyai motif politik.“Tohmahan tersebut dianggap sebagai tidak berasas serta tidak bertanggungjawab kerana perkara itu boleh menjejaskan imej SPRM sekali gus menimbulkan persepsi negatif dalam kalangan masyarakat terhadapSemalam, Presiden PKR Anwar Ibrahim, Setiausaha Agung DAP Lim Guan Eng dan Amanah Mohamad Sabu berkata tindakan LHDN, SPRM dan polis sedang diambil terhadap ahli Parlimen pembangkang dan ahli keluarga mereka. Ia dikatakan bagi memberi tekanan kepada mereka untuk menyokong Muhyiddin.Selain Choong, mereka juga menamakan ahli Parlimen Julau Larry Sng sebagai antara individu yang menjadi sasaran agensi kerajaan.Choong dan Sng baru-baru ini keluar dari PKR untuk kekal sebagai ahli Parlimen bebas yang mesra dengan kerajaan Perikatan Nasional Muhyiddin.


100 pelarian Rohingya terkandas, puluhan dikhuatiri maut

Sekurang-kurangnya 100 etnik Rohingya terkandas di dalam bot di luar Kepulauan Andaman India.
Menurut dua kumpulan aktivis Rohingya, seramai 16 hingga 20 orang dikhuatiri meninggal dunia akibat kehausan, kelaparan atau lemas.
Setiap tahun, ramai daripada pelarian menoriti Islam Rohingya, mempertaruhkan nyawa mereka dengan bot bagi menyelamatkan diri dari tindakan keganasan di Myanmar selain kemelaratan hidup di kem pelarian Bangladesh.
Ramai pelarian cuba melarikan diri ke Malaysia.
Bot yang terkandas itu ditemui oleh lima kapal India pada Selasa, kata sumber kepada Reuters.
Jurucakap Tentera Laut India berkata setakat ini pihaknya tidak mempunyai sebarang butiran untuk didedahkan.
"Kami menganggarkan kemungkinan seramai 20 orang telah meninggal dunia... sebahagiannya akibat kelaparan dan haus, dan termasuk mereka yang melompat ke laut kerana terdesak.
“Apa yang berlaku benar-benar mengerikan dan keterlaluan," kata Chris Lewa, pengarah Projek Arakan yang berperanan untuk membantu pelarian Rohingya Myanmar.
Kumpulan Kerja Rohingya Rangkaian Hak Pelarian Asia Pasifik berkata kumpulan itu telah hanyut selama lebih dua minggu.
"Kami mendengar lewat malam tadi bahawa terdapat beberapa kapal India menghampiri bot itu jadi kami sedang menunggu maklumat terkini sekarang," kata Lilianne Fan, pengerusi Kumpulan Kerja Rohingya Rangkaian Hak Pelarian Asia Pasifik.
"Kami harap Tentera Laut India atau Pengawal Pantai berjaya menyelamatkan dan menurunkan bot itu secepat mungkin. Mereka sudah hanyut di atas bot yang rosak selama lebih dua minggu tanpa makanan dan air," katanya.
Sebuah lagi bot membawa lebih 100 warga Rohingya diselamatkan oleh tentera laut Sri Lanka pada hujung minggu lalu.
Pada 2018, lebih 730,000 Muslim Rohingya melarikan diri ke negara jiran Bangladesh berikutan tindakan keras tentera Myanmar termasuk pembunuhan besar-besaran dan rogol.
Kumpulan hak asasi manusia dan media telah mendokumentasikan pembunuhan orang awam dan pembakaran kampung penempatan minoriti itu.


29.3% kanak-kanak terima vaksin, 64% dewasa diberi dos penggalak

Sebanyak 1,041,733 individu atau 29.3% populasi kanak-kanak berusia lima hingga 11 tahun di Malaysia telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data menerusi laman web CovidNow, sejumlah 15,064,528 individu atau 64% populasi dewasa negara telah menerima dos penggalak Covid-19 dan seramai 22,928,999 atau 97.5% telah melengkapkan vaksinasi mereka manakala 23,205,772 atau 98.7% telah menerima sekurang-kurangnya satu dos vaksin.Bagi remaja berusia 12 hingga 17 tahun, sebanyak 2,832,044 individu atau 91% daripada populasi itu telah melengkapkan vaksinasi mereka manakala 2,932,526 atau 94.2% telah menerima sekurang-kurangnya satu dos vaksin.Sebanyak 63,739 dos vaksin diberikan semalam meliputi 15,935 dos pertama, 1,766 dos kedua dan 46,038 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 67,797,494.Sementara itu, menurut portal GitHub KKM, 77 kes kematian akibat Covid-19 direkodkan semalam dengan Johor mencatatkan 13 kes, diikuti Kedah dan Selangor masing-masing 12 kes dan Terengganu serta Kelantan masing-masing enam kes.Negeri Sembilan dan Sabah pula masing-masing melaporkan lima kes, diikuti Melaka dan Perak masing-masing empat kes, masing-masing tiga kes di Pahang dan Putrajaya, manakala dua kes direkodkan masing-masing di Pulau Pinang dan Kuala Lumpur.


Walau terima bantahan, Pulau Pinang tetap teruskan projek tambak laut

Kerajaan negeri Pulau Pinang tetap dengan pendirian untuk meneruskan Projek Pulau Pinang Selatan (PSI) yang dahulunya dikenali sebagai Projek Tambakan Laut Selatan Pulau Pinang (PSR), meskipun terdapat banyak bantahan daripada pelbagai pihak supaya ia dibatalkan.Ketua Menteri Chow Kon Yeow berkata kerajaan negeri mendengar dan bersetuju dengan pandangan pelbagai pihak tentang pentingnya mempertimbangkan perubahan iklim dan melindungi kesejahteraan nelayan, justeru pelbagai langkah mitigasi telah dilaksanakan bagi memelihara alam sekitar dan masyarakat.“Kerajaan negeri tidak perlu memilih antara PSI, isu alam sekitar dan kesejahteraan nelayan kerana kemajuan teknologi serta kejuruteraan membolehkan kita membangunkan PSI dan pada masa sama tetap memelihara alam sekitar dan masyarakat.“Oleh sebab itu kami telah melakukan banyak langkah mitigasi, melaksanakan pelan sosioekonomi untuk nelayan dan memperkenalkan inisiatif hijau bagi pembangunan PSI. Tidak keterlaluan untuk mengatakan bahawa pelan besar dan komprehensif untuk meningkatkan komuniti nelayan tidak pernah dilakukan sebelum ini dalam mana-mana projek penambakan di negara ini,” katanya dalam satu kenyataan hari ini.Akhir-akhir ini, PSI mendapat bantahan daripada pelbagai pihak termasuk Ahli Parlimen Permatang Pauh Nurul Izzah Anwar, Ahli Parlimen Kepala Batas Reezal Merican Naina Merican, Menteri Pembangunan Usahawan dan Koperasi Wan Junaidi Tunku Jaafar serta beberapa persatuan di Pulau Pinang yang meminta projek itu dibatalkan serta-merta.Bagaimanapun, Chow yang juga ahli Parlimen Tanjong, berkata rakyat harus mempertimbangkan banyak faedah sosioekonomi yang bakal diperoleh melalui PSI ke Pulau Pinang yang mempunyai nilai lebih besar daripada pulangan wang.“Kita tidak pernah menafikan bahawa projek itu akan memberi kesan tetapi kami selalu berkongsi dengan masyarakat tentang rancangan untuk mengurangkan kesannya, mewujudkan habitat baharu untuk hidupan laut dan memberikan lebih banyak peluang pekerjaan serta perniagaan untuk nelayan dan penduduk setempat,” katanya.Chow menjelaskan bahawa penciptaan pekerjaan dan pertumbuhan ekonomi yang dirangsang oleh pelaburan domestik serta antarabangsa akan memberikan kestabilan kewangan dan keselamatan kepada rakyat sementara inisiatif hijau seperti pembangunan dan pengangkutan rendah karbon, penggunaan tenaga boleh diperbaharui dan penyediaan ruang terbuka akan menyumbang ke arah peningkatan gaya hidup serta kesejahteraan awam selama beberapa dekad yang akan datang.“Pihak kami yakin bahawa kita dapat mencapai semua perkara ini dan juga mematuhi sepenuhnya syarat kelulusan ketat yang ditetapkan oleh Jabatan Alam Sekitar. Justeru, tidak ada keutamaan yang harus ditetapkan oleh kerajaan yang mana kelulusan projek ditarik semula meskipun semua syarat kelulusan telah dipenuhi,” katanya.Di bawah projek PSI, kerajaan negeri bercadang untuk merebut kembali kira-kira 1,821 hektar laut untuk membangunkan tiga pulau di selatan Lapangan Terbang Antarabangsa Pulau Pinang ke arah timur sekitar Permatang Damar Laut untuk membuat bank darat yang akan digunakan untuk membiayai Pelan Induk Pengangkutan Pulau Pinang (PTMP).


Kerajaan PN masih ada majoriti mencukupi, kata menteri

Kerajaan Perikatan Nasional (PN) yang ada sekarang masih sah dan mempunyai bilangan Ahli Parlimen yang mencukupi, kata Menteri di Jabatan Perdana Menteri (Parlimen dan Undang-undang) Takiyuddin Hassan.Beliau menegaskan walaupun ahli Parlimen Machang dari Barisan Nasional (BN) Ahmad Jazlan Yaakob menarik diri daripada menyokong kerajaan PN, kedudukan kerajaan tidak terjejas.“Saya dapat maklumat penarikan sokongan itu menerusi media semalam. Saya juga tidak faham matlamat atau niat beliau itu macam mana… apapun kerajaan yang ada sekarang ini sah dan mempunyai bilangan (ahli Parlimen) yang cukup.“Yang penting ialah kerajaan ini berfungsi dengan baik sejak bermula pada Mac hingga sekarang. Rakyat juga boleh melihat bagaimana kerajaan sedia ada ini berfungsi dengan baik. Jadi kami (kerajaan) akan terus berkhidmat melalui organisasi kerajaan di semua peringkat,” katanya.Takiyuddin yang juga setiausaha agung PAS berkata demikian ketika ditemui pemberita selepas melakukan lawatan di Mahkamah Sesyen dan Majistret Setiu, di Terengganu, hari ini.Semalam Jazlan mengumumkan keputusan menarik diri daripada menyokong kerajaan PN, selepas meletak jawatan pengerusi Lembaga Minyak Sawit Malaysia (MPOB) awal bulan ini.Pada masa ini Dewan Rakyat mempunyai 220 ahli Parlimen berikutan kematian dua ahli Parlimen iaitu Hasbullah Osman (BN-Gerik) dan Liew Vui Keong (Warisan-Batu Sapi).


Pengarah filem Mamat Khalid meninggal dunia

Pengarah filem terkenal, Mamat Khalid meninggal dunia pada pukul 12.30 tengah malam tadi di Hospital Slim River.Perkara itu disahkan Setiausaha Agung Seniman, Hafiz Nafiah.“Arwah pengsan di Sarang Art Hub, Tanjung Malim sebelum dibawa ke Hospital Slim River dan disahkan meninggal dunia,” katanya ringkas melalui pesanan aplikasi WhatsApp kepada Bernama.Punca kematian tidak dapat diketahui namun difahamkan akibat serangan jantung.Selain menumpukan masanya dalam bidang perfileman, arwah juga merupakan pemilik kafe Sarang Art Hub yang dibuka di Tanjung Malim sejak 2016.Allahyarham atau nama sebenarnya, Mohamad bin Mohamad Khalid, 58, merupakan seorang penulis skrip dan pengarah filem selain merupakan adik kepada kartunis terkenal negara Mohammad Nor Khalid, atau lebih dikenali sebagai Lat.Allahyarham yang dilahirkan di Ipoh, meninggalkan isteri, Hasmah Hassan dan lima orang anak iaitu tiga lelaki, Mohd Khalid Amen, Mohd Khalid Adam, Mohd Khalid Zaffa dan dua perempuan iaitu Sara dan Nurhassanah.Antara filem air tangan arwah yang terkenal pastinya adalah Zombi Kampung Pisang, Hantu Kak Limah, Rock dan 18 Puasa di Kampong Pisang yang meninggalkan kesan mendalam kepada peminat filem genre lucu dan hiburan keluarga.


Persatuan bas sekolah jamin tambang tidak beban ibu bapa

Persatuan bas sekolah memberi jaminan tidak akan membebankan ibu bapa berikutan tambang yang dijangka naik tidak lama lagi, kata Presiden Persekutuan Persatuan-persatuan Bas Sekolah Malaysia, Amali Munif Rahmat.Beliau berkata jumlah peningkatan tambang bas sekolah adalah tidak sama kerana nilainya berpandukan mengikut kawasan dan status masyarakat setempat setelah pada 1 Januari 2015 kerajaan sudah tidak mengawal tambang bas sekolah menyebabkan jumlahnya terpulang kepada pasaran.“Untuk kenaikan tambang ini, pihak persatuan hanya boleh memberi nasihat dan garis panduan kepada pengusaha yang biasanya semua itu bergantung terhadap kajian semula penyata untung rugi, juga kata sepakat operator bas sekolah bersama ibu bapa.“Berdasarkan rekod yang kami ada, tambang bas sekolah pada masa ini adalah antara RM50 contohnya di Keramat, manakala bagi kawasan elit seperti Damansara dan Petaling Jaya boleh mencecah RM300 sebulan,” katanya kepada Bernama.Terdahulu, media melaporkan berhubung ibu bapa perlu bersiap sedia dengan kenaikan tambang bas sekolah di sekitar Lembah Klang yang dijangka bermula minggu depan atau Julai berikutan kos penyelenggaraan serta alat ganti kenderaan meningkat secara mendadak.Mengulas lanjut, Amali berkata kos kenaikan tambang itu melibatkan kiraan 44 kali pelajar naik bas dalam sebulan iaitu 22 hari maksimum dengan dua kali naik sehari dan mengikut kadar itu, ia dikira masih di tahap tambang yang masih rendah.Pengusaha bas sekolah sekitar Damansara, Mohd Zaid Zainuddin, 50, berkata kenaikan tambang secara purata RM15 hingga RM25 sebulan boleh dipertimbangkan memandangkan sudah ramai pengusaha bas sekolah yang gulung tikar dan beralih ke industri pekerjaan lain.“Setakat ini kami sudah memberikan gambaran awal kepada ibu bapa. Perbincangan mengenai kenaikan tambang juga dilakukan supaya mereka tidak terkejut dengan perubahan ini. Ada dalam kalangan mereka memahami serta bersetuju dengan usaha ini, cuma meminta supaya kadar kenaikan tidak terlalu ketara (cadangan RM10 hingga RM15 sahaja kenaikan),” katanya.Sementara itu bagi pengusaha van sekolah, Shahrul Aidit Ahmad, 48, yang menjalankan operasi mengambil anak-anak sekolah menggunakan van di sekitar Kelana Jaya, Selangor selama 20 tahun berkata tindakan itu wajar dilakukan berikutan kos penyelenggaraan dan servis kenderaan terlibat sudah meningkat berganda selepas pandemik baru-baru ini.“Mahu atau tidak, pada masa ini kita berhadapan dengan semua barang naik harga termasuk juga kos penyelengaraan bas dan alat ganti kenderaan import terutama selepas perintah kawalan pergerakan (PKP).Menurutnya pada masa sekarang, purata tambang adalah mengikut jarak dari rumah ke sekolah lebih kurang 2 kilometer (km) hingga 3km dengan nilai RM50 untuk sehala bagi setiap bulan, dengan kata lain kira-kira RM100 sebulan bagi seorang pelajar untuk pergi dan balik.Prihatin terhadap permasalahan tersebut, Pengerusi Persatuan Pengguna Islam Malaysia (PPIM), Nadzim Johan berkata kerajaan perlu mempunyai formulasi dengan langkah memberikan subsidi kepada pengusaha bas sekolah untuk mengurangkan impak ke atas kenaikan tambang dalam pelbagai aspek.“Kaedah memberikan subsidi tersebut boleh dilakukan dengan pelbagai cara antaranya tuntutan boleh dibuat daripada kerajaan atau memberikan faedah lain seperti simpanan premium atau kredit dapat ditukar kepada perkara lain yang sesuai untuk kegunaan pengusaha bas sekolah,” katanya.Kemelut kenaikan tambang bas sekolah juga mendapat perhatian Presiden Majlis Permuafakatan Persatuan Ibu Bapa dan Guru Nasional (PIBGN) Mohamad Ali Hasan yang mencadangkan kerajaan menetapkan harga siling supaya dapat memastikan jumlah kenaikan tambang tidak dibuat sesuka hati sehingga memberi bebanan kepada ibu bapa.“Kerajaan juga perlulah memikirkan mengenai subsidi terhadap kenderaan yang digunakan terutama dalam kalangan pengguna tetap bas sekolah yang kebanyakannya terdiri daripada kumpulan isi rumah B40 dan M40,” katanya.


Penjualan alkohol bukan isu di Sarawak, kata presiden SUPP

Penjualan alkohol tidak menjadi isu di Sarawak memandangkan negeri itu mempunyai autonomi untuk membuat keputusan berhubung perkara itu, kata Presiden Parti Rakyat Bersatu Sarawak (SUPP) Dr Sim Kui Hian.Beliau berkata Ordinan Pihak Berkuasa Tempatan 1996 memberikan autonomi kepada Sarawak untuk membuat keputusan berhubung isu penjualan alkohol.“…. ramai yang tidak menyedarinya tetapi apa yang berlaku di Semenanjung Malaysia tidak terpakai di sini.“Bagi Sarawak, alkohol bukan satu isu. Jika ia dibangkitkan oleh sesiapa di Sarawak, bagi saya ia hanya dilakukan demi kepentingan politik atau mencari publisiti semata-mata,” katanya dalam sidang akhbar di pejabat SUPP Batu Kawah hari ini.Dr Sim, yang juga penyandang kerusi Dewan Undangan Negeri (DUN) Batu Kawah, meminta pengundi memberi peluang kepada beliau untuk berkhidmat selama lima tahun lagi pada Pilihan Raya Negeri Sarawak ke-12.“Kita (SUPP) sudah mencapai begitu banyak kemajuan di Batu Kawah dalam tempoh lima tahun lepas. (Kita boleh lihat) peruntukan di Batu Kawah dalam tempoh lima tahun lepas bagi projek yang telah dilaksanakan dan yang masih berlangsung bernilai RM330 juta,” katanya.Beliau berdepan pertandingan empat penjuru menentang Fong Pau Teck daripada Parti Aspirasi Rakyat Sarawak (Aspirasi), Chai Kueh Khun daripada Parti Bumi Kenyalang (PBK) dan Dr Kelvin Yii Lee Wuen (DAP) bagi merebut kerusi Batu Kawah.


Pemangku presiden Sri Lanka isytihar perintah darurat

Pemangku Presiden Sri Lanka Ranil Wickremesinghe mengumumkan perintah darurat di seluruh negara berkuat kuasa hari ini, lapor Xinhua.
Dalam sebuah pekeliling, Wickremesinghe mengumumkan perintah darurat bagi kepentingan keselamatan orang awam, selain melindungi undang-undang demi memastikan kelancaran penyelenggaraan bekalan dan perkhidmatan penting dalam kalangan rakyat.
Parlimen Sri Lanka dijadualkan melantik presiden baru pada 20 Julai ini berikutan peletakan jawatan Gotabaya Rajapaksa yang melarikan diri ke Singapura melalui Maldives di tengah-tengah kemelut ekonomi di negara itu.
Nama calon presiden yang baru akan dibuka pada Selasa.


Orang Melayu-Islam akan sokong Umno, kata Zahid

Presiden Umno Ahmad Zahid Hamidi melahirkan keyakinan terhadap peluang parti itu pada Pilihan Raya Negeri (PRN) akan datang.
Timbalan perdana menteri itu berkata, Umno mempunyai pasukan yang kuat untuk menentang pencabarnya.
Zahid juga menafikan khabar angin bahawa 10 pemimpin Umno akan menyertai parti lain menjelang PRN tersebut, dengan mengatakan ia tidak akan melemahkan sokongan pengundi kepada parti itu.
“Telah beberapa kali keadaan itu berlaku (pemimpin keluar parti), (namun) insya-Allah Umno tetap Umno, rakyat khususnya orang Melayu dan umat Islam akan terus sokong Umno,” katanya kepada pemberita sempena Perhimpunan Agung Umno di Pusat Dagangan Dunia.
Beliau berkata Umno dan sekutunya dalam kerajaan akan menggunakan strategi "retain and regain" dalam PRN, di mana mereka bukan sahaja akan berjuang untuk mempertahankan kerusi yang disandang, tetapi juga akan bekerja keras untuk mendapatkan semula kawasan pilihan raya yang tewas sebelum ini.
“Ini yang akan kita lakukan, retain and regain, dan perkara ini kita akan susun atur gerak bersekali dengan rakan-rakan politik lain, insya-Allah apabila kerusi DUN (Dewan Undangan Negeri) bubar akhir bulan ini, gerak kerja kita akan bertambah rancak,” katanya seperti dilaporkan Bernama.


Covid-19 mencabar, 3 calon dikuarantin

Berkempen semasa pandemik terbukti menjadi cabaran pada PIlihan Raya Negeri (PRN) Sabah, apatah lagi dengan peningkatan jumlah kes Covid-19 yang berterusan di negeri ini.Berbaki dua hari lagi sebelum pilihan raya, tiga calon perlu menjalani kuarantin 14 hari selepas menjadi kontak rapat individu yang disahkan positif Covid-19, namun tetap meneruskan kempen.Calon Barisan Nasional (BN) bagi kerusi Sindumin, Sani Miasin, 42, telah diminta supaya menjalani kuarantin selepas menjadi kontak rapat ahli Majlis Tertinggi Umno Razlan Rafii yang diuji positif virus berkenaan. Sani ditemani Razlan semasa berkempen pada Ahad lepas.Calon yang bertanding buat pertama kalinya dalam pilihan raya itu, bagaimanapun disahkan negatif.Bercakap kepada Bernama, Sani yang juga ketua Pemuda Umno Sipitang berkata kuarantin itu tidak menghalang kempennya untuk memenangi hati pengundi meskipun tempoh berkempen tinggal dua hari lagi.“Kempen berjalan seperti biasa, saya menggunakan telefon, Facebook… saya dilarang untuk berjumpa sesiapa, ini arahan daripada Kementerian Kesihatan, jadi kita ikut prosedur.“Tapi tak ada masalah, sebab kita sudah buat kerja lama, sebelum Pilihan Raya Negeri lagi, jadi ini bukan kekangan tetapi hanyalah satu ujian, salah satu proses pembelajaran untuk saya,” katanya.Sindumin yang dikenali sebagai “Mengalong” pada tahun 1960-an, terletak kira-kira tiga setengah jam perjalanan dari Kota Kinabalu, unik dengan cara tersendiri kerana bersempadan dengan Indonesia dan Sarawak.Semasa ditanya mengenai wawasannya bagi Sindumin, Sani yang berdepan lima calon lain berkata beliau mempunyai banyak rancangan bagi kawasan Dewan Undangan Negeri (DUN) itu yang mempunyai 16,762 pengundi, dengan kebanyakannya melibatkan penambahbaikan infrastruktur pekan kecil.Sani berdepan penyandang Dr Yusof Yacob daripada Warisan, Manshor Okk Mohd Yassin (Usno), Arifin Harith (Gagasan), Daniel Gaing @ George Daniel (LDP) dan Jaybee [email protected] Buayie (PCS).Menurut laporan, Yusof, yang juga penyandang kerusi itu serta menteri pelajaran dan inovasi negeri, juga perlu menjalani kuarantin 14 hari setelah menjadi kontak rapat individu yang disahkan positif.Calon lain yang turut diarahkan untuk menjalani kuarantin adalah calon BN bagi DUN Lumadan Datuk Kamarlin Ombi yang juga mempunyai kontak rapat dengan Razlan.Namun, seperti juga Sani, kempen diteruskan seperti biasa.“Sekarang tengah tunggu keputusan ujian Covid-19, sehingga itu saya tidak boleh keluar. Tetapi tak ada masalah, sebab kempen rumah ke rumah berjalan seperti biasa oleh jentera saya, lagi pun saya orang lama di sini, jadi orang di sini dah kenal saya,” katanya.Mengenai rancangannya untuk Lumadan, Kamarlin yang merupakan pembantu menteri kebudayaan, pelancongan dan alam sekitar semasa kerajaan negeri diterajui Musa Aman, berhasrat untuk meningkatkan produk pelancongan di DUN berkenaan dengan menaik taraf infrastruktur pelancongan.“Pelancongan antara sumber utama kita di sini, ada banyak tarikan menarik dan unik termasuklah Prosboscis Monkey. Kita juga banyak terima pelancong asing yang datang terutama dari Korea,” katanya.Beliau juga akan melihat industri kelapa sawit di kawasan itu, yang menjadi antara sumber pendapatan utama penduduknya.Kamarlin berdepan pertandingan sembilan penjuru, menghadapi Sahlih Sirin (Gagasan), Ali Dad Fazal Elahi (Usno), Malik [email protected] (PCS), Dayang Aezzy Liman (Harapan Rakyat), Ruslan Muharam (PBS), [email protected] Mohd Dun (PPRS) dan Mohd Saidi Manan (Bebas).Lumadan mempunyai 15,044 pengundi berdaftar, antara 17 kerusi yang menyaksikan pertembungan Perikatan Nasional (PN), sekutunya BN dan Parti Bersatu Sabah.Kes Covid-19 di negeri Sabah terus meningkat dengan 134 kes positif baru dilaporkan semalam.Bagaimanapun, Kementerian Kesihatan memberi jaminan keadaan terkawal.Selain Razlan, seorang lagi pemimpin Umno Shahril Hamdan yang merupakan timbalan ketua pemuda parti itu, juga dilaporkan positif Covid-19 selepas kembali ke ibu negara selepas membantu kempen pilihan raya di Sabah.


Pengembara VTL-Land wajib jalani ujian saringan semasa ketibaan di Singapura

Semua pengembara yang tiba di Singapura dari Malaysia melalui Laluan Perjalanan Lengkap Vaksin-Laluan Darat (VTL-Land) wajib menjalani ujian pengesanan pantas (RTK) semasa ketibaan, menurut kementerian perdagangan dan industri (MTI) republik itu semalam.“Ia akan berkuat kuasa mulai 8 pagi, 29 November bermula dengan pengembara darat pertama yang tiba di Singapura,” menurut kenyataan MTI.Kementerian memaklumkan langkah itu diambil ekoran perkembangan terbaru mengenai varian baru Covid-19, B.1.1.529 yang lebih pantas merebak.“RTK semasa ketibaan membolehkan kami mengurangkan risiko penularan B.1.1.529 ke Singapura dan membolehkan kami memperluas VTL-Land secara beransur-ansur secara selamat dan tersusun,” katanya.Ujian saringan RTK itu akan dilaksana di Woodlands Temporary Bus Interchange dan Terminal Queen Street dan pembayaran RTK perlu dibuat secara e-pembayaran di pusat ujian.Singapura dan Malaysia melancarkan VTL-Land merentasi Tambak mulai 29 November 2021, untuk membuka semula perjalanan rentas sempadan.Kementerian turut mengingatkan semua pengembara untuk membeli tiket bas dan memastikan mempunyai dokumen diperlukan sebelum menaiki bas VTL yang ditetapkan.Maklumat lanjut VTL-Land Singapura dan Malaysia, boleh didapati di laman sesawang https://safetravel.ica.gov.sg/vtl-land/overview.